Prasarana ambil langkah mantapkan SOP keselamatan LRT

Prasarana Malaysia Bhd (Prasarana) mengambil langkah segera memantapkan lagi prosedur operasi standard (SOP) berkaitan sistem keselamatan, operasi dan penyelenggaraan rel Transit Aliran Ringan (LRT) Laluan Kelana Jaya yang beroperasi secara automatik tanpa pemandu.

Dalam kenyataan di laman Facebook RapidKL hari ini Prasarana berkata langkah pemantapan segera SOP diambil dan berkuat kuasa mulai 30 Mei lalu.

Antaranya ialah menetapkan keperluan dua ‘hostler’ bagi segala pemanduan tren manual untuk jajaran di bawah terowong untuk LRT Laluan Kelana Jaya antara stesen Pasar Seni dan Damai.

Selain itu, OCC dan Hostler diwajibkan memastikan arah pergerakan tren yang dipandu adalah betul, tanpa sebarang kesangsian dan rasa ragu-ragu, serta membuat tambahan zon perlindungan atau ‘Manual Route Reservation (Automatic Train Protection) Buffer Zone’ kepada tren-tren yang terputus hubungan bagi memastikan tren berhenti pada jarak yang lebih jauh.

Prasarana juga memastikan pergerakan tren secara manual dihadkan dengan kelajuan maksimum pada hanya 20 kilometer sejam, selain 5. Buletin Keselamatan dikeluarkan secara kerap dan berkala beserta penerangan aspek keselamatan dan SOP kepada semua tenaga kerja Prasarana.

Selain itu, latihan tindakan kecemasan mini atau ‘Mini ERP Exercise’ untuk dijalankan pada setiap Ahad malam dengan penekanan kepada senario ‘menyelamat tren yang terputus komunikasi dan pemanduan tren manual’ bagi memantapkan lagi keupayaan staf dan sistem yang digunakan terutama membabitkan kawasan yang sukar diakses seperti terowong bawah tanah dan jejambat.

Sementara itu Pemangku Presiden dan Ketua Pegawai Eksekutif Kumpulan Prasarana Datin Norlia Noah memaklumkan langkah itu sejajar dengan lima cadangan penambahbaikan jangka pendek yang perlu dilaksanakan dalam tempoh tiga bulan berdasarkan laporan Jawatankuasa Siasatan Insiden Perlanggaran LRT tersebut.

“Langkah-Langkah ini adalah tambahan kepada piawaian antarabangsa dan SOP yang sedia ada. Kami sedang menyemak semula secara menyeluruh struktur, proses dan pematuhan keselamatan, kawalan akses ke trek, protokol untuk komunikasi dan sebagainya supaya kesemua cadangan jangka pendek dapat dilaksanakan,” katanya.

Katanya, program latihan akan diselaras dengan kolaborasi pihak berkuasa seperti Polis Diraja Malaysia, Jabatan Bomba dan Penyelamat serta Angkatan Pertahanan Awam untuk meningkatkan kemahiran staf dalam menyelamatkan tren berpandukan SOP ini.

Beliau berkata selain memberi kerjasama kepada Jawatankuasa Siasatan itu serta berhubung dengan Kementerian Kewangan, Kementerian Pengangkutan dan Agensi Pengangkutan Awam Darat, fokus utama Prasarana ialah memberikan sokongan serta bantuan sewajarnya kepada penumpang terlibat.

Katanya selain bantuan segera wang ihsan kepada penumpang terbabit, Prasarana menyediakan bantuan kewangan untuk menampung kos perubatan, rawatan susulan dan perbelanjaan lain yang berkaitan serta menyediakan khidmat kaunseling oleh Lembaga Kaunselor Malaysia serta Kementerian Pembangunan Wanita, Keluarga dan Masyarakat.

Prasarana turut menyeru penumpang terlibat agar menghubungi Talian Krisis di 014-737 1330 dan e-mel ke [email protected] untuk memudahkan komunikasi secara langsung tentang bantuan segera wang ihsan, pembayaran balik kos perubatan dan rawatan, tuntutan, dokumentasi serta akses kepada perkhidmatan kaunseling.

Pada 24 Mei lalu dua tren LRT – sebuah membawa penumpang dan sebuah lagi kosong tetapi sedang diuji – bertembung di dalam terowong kira-kira jam 8.33 malam menyebabkan 47 penumpang cedera parah manakala 166 cedera ringan.


Najib malukan Melayu: Dr Mahathir

Bekas Perdana Menteri Tun Dr Mahathir Mohamad berkata kejayaan terbesar Datuk Seri Najib Razak adalah menterbalikkan pemikiran orang Melayu yang kini tidak lagi berasa malu sekiranya melakukan jenayah.

Menurutnya sebelum ini orang Melayu akan berasa malu sekiranya ada anak atau ahli keluarga mereka yang terlibat dengan kes-kes jenayah, termasuk mencuri dan menerima rasuah, tetapi kini tidak lagi kerana menerima pendapat Najib.

“Dahulu orang Melayu memandang rendah kepada orang yang mencuri. Mereka amat malu jika ada ahli keluarga yang terlibat dengan jenayah, dengan mencuri dan sebagainya.

“Tetapi sekarang orang Melayu tidak lagi berasa malu. Apa nak malu. Najib menanam pendapat bahawa apa nak malu jika ia mencuri.

“Dia boss. Boss boleh mencuri. Kalau boss tak malu kerana mencuri, orang Melayu pun tak perlu malu bila mencuri.

“Tidak ada satu orang yang begitu berjaya menterbalikkan orang Melayu seperti Najib,” kata Ahli Parlimen Langkawi itu dalam kenyataan di laman media sosialnya hari ini.

Dr Mahathir berkata sekarang ini ramai orang yang sudah tidak memiliki sikap malu hingga sanggup mencium tangan semata-mata untuk mendapat wang dan jawatan.

“Dan sekarang ini ramai orang tak tahu malu. Ada yang sampai cium tangan. Kenapa cium tangan. Boleh dapat duit. Boleh dapat jawatan. Apa nak malu.

“Kalau tangan berbau najis, tak apa. Ada duit dalam najis. Terbongkok-bongkoklah nak cium tangan. Apa nak malu. Kalau tangan bersalut tahi tetapi ada duit, okaylah. Tak payah malu,” katanya lagi.

Beliau berkata sekarang ini ramai yang juga tidak malu untuk menjadi terkenal kerana menerima rasuah, mencuri atau gagal membayar hutang.

“Ramai sungguh yang tak malu. Terkenal sebagai perasuah, apa nak malu. Jadi pencuri tak apa, tak perlu malu.

“Inilah kejayaan Najib yang terbesar. Orang Melayu tak perlu malu. Terima duit yang dicuri, tak malu. Minta duit free, tak malu. Tak bayar hutang tak malu.

“Pilih pencuri, perasuah, banduan sebagai Perdana Menteri, okay. Tak malu. Dunia ketawa negara Malaysia kerana tak malu dengan kelakuan yang memalu, tak malu,” katanya.


Korea Selatan tamat sekatan, longgar protokol minggu depan

Korea Selatan akan menamatkan sekatan ketat protokol Covid-19 berkaitan perjumpaan sosial minggu depan, ketika negara itu bersiap sedia beralih kepada strategi untuk hidup bersama virus, di tengah-tengah peningkatan tahap vaksinasi.

Sebuah panel baharu yang dibentuk minggu ini sedang merangka pelan untuk membolehkan orang ramai kembali hidup normal dalam jangka masa panjang, menamatkan sekatan dan membuka semula ekonomi pada November ini, dengan jangkaan 80 peratus populasi dewasa lengkap divaksinasi.

Mulai Isnin ini, kerajaan membenarkan perjumpaan sosial melibatkan empat individu belum divaksin, dan melonggarkan sekatan tempoh masa pembukaan premis perniagaan seperti restoran, kafe dan pawagan, kata Perdana Menteri, Kim Boo-kyum, hari ini.

Di wilayah Seoul, perhimpunan sehingga lapan individu akan dibenarkan sekiranya kumpulan itu merangkumi empat orang yang lengkap divaksinasi, sementara di wilayah lain kebenaran itu membabitkan sehingga 10 orang.

Korea Selatan tidak pernah melaksanakan perintah penutupan penuh, tetapi mengenakan protokol paling ketat termasuk penjarakan sosial, dan membataskan perhimpunan lebih daripada dua individu selepas jam 6 petang mulai Julai, ketika gelombang keempat Covid-19 bermula.

Selain kebenaran perjumpaan sosial itu, Korea Selatan juga membenarkan acara sukan luar diadakan dengan kehadiran 30 peratus penonton lengkap vaksinasi, kata Timbalan Menteri Dasar Kesihatan, Lee Ki-il.

“Selama satu tahun dan lapan bulan terakhir, setiap individu telah melakukan yang terbaik untuk mencari cahaya di hujung terowong panjang – pandemik – dan kilatan cahaya semakin dekat,” kata Kim.

“Selebihnya bulan Oktober dengan baki dua minggu lagi akan menjadi ujian terakhir untuk melangkah ke rutin yang dipulihkan.”

Peraturan penjarakan sosial baharu itu akan dilaksanakan sehingga 31 Oktober. Strategi lebih inklusif akan diperkenal, khususnya untuk perniagan kecil dan bekerja sendiri akan diumum kemudian.

Korea Selatan melaporkan jumlah jangkitan baharu Covid-19 semalam sebanyak 1,684 kes, menjadikan keseluruhannya 339,361 kes dengan 2,626 kematian. Sebanyak 62.5 peratus daripada 52 juta populasinya lengkap divaksinasi, manakala 78.4 peratus lagi menerima sekurang-kurangnya satu dos.

Negara itu telah memulakan program pemberian dos penggalak Pfizer mulai hari ini, enam bulan selepas dos kedua AstraZeneca diberikan. – Reuters


Hakim tolak bantahan UMNO, Radzi Jidin kekal MP Putrajaya

Mahkamah Persekutuan hari ini mengekalkan keputusan Mahkamah Tinggi Kuala Lumpur yang menerima bantahan awal terhadap cubaan mencabar keputusan PRU-15 bagi Parlimen Putrajaya sekali gus mengekalkan kedudukan penyandangnya, Datuk Dr Radzi Jidin.

Hakim Besar Sabah dan Sarawak, Datuk Abdul Rahman berkata rayuan terhadap keputusan mahkamah tiada merit kerana pempetisyen gagal memplidkan butir-butir yang mencukupi.

“Tiada merit dalam rayuan (terhadap keputusan sebelum ini) memandangkan kurang butiran dalam rayuan pempetisyen,” katanya yang turut disertai hakim Datuk Seri Hasnah Mohammed Hashim dan Datuk Nordin Hassan.

Hakim turut memerintahkan Datuk Ahmad Faisal Abdul Karim yang memfailkan petisyen itu membayar kos RM30,000 kepada Radzi.

Pada 10 Mac lalu, Hakim Mahkamah Tinggi, Datuk Faizah Jamaludin mengarahkan Ahmad Faisal membayar kos RM20,000 kepada Radzi selepas membatalkan petisyen sama dikemukakan Naib Ketua UMNO Bahagian Putrajaya.

Faizah membenarkan bantahan awal yang dibuat oleh Radzi dalam memetik petisyen yang difailkan Ahmad Faisal sebagai cacat kerana ia tidak mempunyai butiran tertentu berkaitan dakwaan rasuah yang berlaku dalam pilihan raya.

“Saya juga mendapati petisyen itu defektif (cacat) kerana gagal mematuhi Peraturan 4 (1) (b) Peraturan-Peraturan Petisyen Pilihan Raya.

“Dengan itu, petisyen berkenaan dibatalkan dan kos sebanyak RM20,000 perlu dibayar (Ahmad Faisal) kepada responden (Radzi),” katanya.

Ahmad Faisal memfailkan petisyen itu pada 26 Januari lalu antara lain mendakwa ada bayaran RM150 diberikan pihak calon Perikatan Nasional (PN) itu sebagai balasan mengundi Radzi pada PRU-15.

Beliau mendakwa, bayaran itu diserahkan pekerja PN kepada seorang lelaki dan pengundi di kawasan Parlimen sama yang tersebar dalam kumpulan WhatsApp pada 4 Januari lalu memaklumkan pengundi luar menerima imbuhan.

Terdapat juga beberapa pengundi lain dikatakan diberikan wang demi untuk mendapatkan undi bagi pihak responden.

Pada PRU-15 lalu, Radzi yang juga bekas menteri pendidikan berdepan saingan enam penjuru, tetapi meraih 16,002 undi, berbanding saingan terdekat daripada Barisan Nasional (13,692 undi); Pakatan Harapan (5,988); Pejuang (878); serta dua calon Bebas masing-masing memperoleh 63 dan 20 undi.

Sementara itu, mahkamah sama hari ini memerintahkan petisyen pilihan raya bagi mencabar keputusan PRU-15 Parlimen Gua Musang dibicarakan secara penuh apabila barisan hakim mendapati terdapat kekhilafan dalam keputusan lalu.

“Ada butiran lengkap dalam rayuan bagi petisyen untuk merit kes didengar,” katanya.

Beliau turut mengarahkan petisyen itu didengar oleh hakim baharu dan tarikh pengurusan kes ditetapkan 26 Jun 2023.

Pada 26 Februari lalu, Mahkamah Pilihan Raya menolak petisyen mencabar keputusan PRU-15 bagi kerusi Parlimen Gua Musang yang dimenangi calon PN, Datuk Mohd Azizi Abu Naim.

Hakim Mahkamah Tinggi Kota Bharu, Datuk Roslan Abu BakarM dalam keputusannya berkata mahkamah menolak ketiga-tiga alasan bagi petisyen yang difailkan Mohd Azmi Mahmood, seorang pengundi di kawasan itu bagi pihak calon Barisan Nasional (BN) Tengku Razaleigh Hamzah.

Roslan berkata petisyen yang difailkan pada 3 Januari lalu telah melepasi bilangan hari yang dibenarkan untuk petisyen difailkan, yang mengikut Akta Kesalahan Pilihan Raya 1954 tidak boleh melebihi 28 hari.

Beliau berkata pelantikan peguam bagi pempetisyen juga tidak mengikut Seksyen 38 akta sama.

Pada PRU-15, Tengku Razaleigh gagal mempertahankan kerusi Gua Musang yang disandangnya selama 11 penggal apabila tewas kepada Mohd Azizi dengan majoriti tipis 163 undi.

Mohd Azizi yang mewakili PAS memperoleh 21,826 undi diikuti Tengku Razaleigh (21,663 undi); Asharun Uji (Pakatan Harapan – 4,517 undi) dan Dr Samsu Adabi (Pejuang – 371 undi).

Percubaan Tengku Razaleigh untuk pengiraan semula telah ditolak.


Rakyat Malaysia pulang dari luar negara tak perlu isi Pas Kembara

Rakyat Malaysia yang pulang ke tanah air tidak lagi perlu mengisi ciri Pas Kembara dalam aplikasi MySejahtera berkuat kuasa 4 Julai ini.

Menteri Kesihatan Khairy Jamaluddin berkata pemansuhan ciri itu adalah untuk memudahkan prosedur perjalanan bagi rakyat Malaysia yang pulang, memandangkan keadaan kesihatan awam semasa negara itu semakin positif.

“Pemansuhan syarat itu akan berlaku secara berperingkat, dan kita juga akan memudahkan perjalanan pulang ke negara ini bagi mereka yang mempunyai pas sosial, visa pelajar dan kediaman tetap, yang tarikhnya akan diumumkan tidak lama lagi.

“Buat masa ini, ini hanya terpakai kepada warganegara Malaysia,” katanya dalam satu kenyataan hari ini.

Beliau juga mengulangi bahawa warga asing yang ingin melancong ke Malaysia perlu terus memberikan butiran mereka kepada Traveller’s Pass di MySejahtera sebelum memasuki negara ini.

“Selain mengesan Covid-19 yang berpotensi masuk ke negara ini, fungsi ini juga akan membantu Kementerian Kesihatan (KKM) memantau dengan teliti penyakit berjangkit lain seperti cacar monyet dari luar negara,” katanya.

Terdahulu, KKM berkata kes harian baharu Covid-19 terus meningkat sepanjang minggu ini dengan semalam (30 Jun) sebanyak 2,867 kes, yang tertinggi untuk bulan Jun 2022.

Dengan 2,867 kes semalam, kes aktif dengan kebolehjangkitan Covid-19 meningkat kepada 29,434 kes sementara kes kumulatif kini sebanyak 4,566,055.

Daripada 2,867 kes semalam, Wilayah Persekutuan Kuala Lumpur melaporkan kes harian baharu tertinggi sebanyak 906 kes, diikuti Selangor 881, Negeri Sembilan 168, Sabah 154, Perak 143 dan Pulau Pinang 119.

Negeri-negeri lain melaporkan kes harian baharu dua (2) angka iaitu Melaka 95, Johor 79, Wilayah Persekutuan Putrajaya 72, Sarawak 68, Kedah 63, Pahang 50, Terengganu 25, Wilayah Persekutuan Labuan 17, Kelantan 17 dan Perlis 10.


75 daripada 133 kes kategori 3-5 individu terima dua dos

Sebanyak 75 kes atau 56.39 peratus daripada 133 jangkitan Covid-19 kategori 3, 4 dan 5 yang dilaporkan di seluruh negara semalam, membabitkan individu yang telah menerima dua dos vaksin.

Ketua Pengarah Kesihatan Tan Sri Dr Noor Hisham Abdullah berkata 21.80 atau 29 kes kategori itu masing-masing melibatkan individu tidak divaksinasi atau belum lengkap vaksinasi, dan telah menerima dos penggalak.

Kementerian Kesihatan (KKM) sebelum ini menetapkan pelan rawatan bagi pesakit Covid-19 adalah berdasarkan lima tahap atau kategori klinikal pesakit iaitu:

Kategori 1: Tidak bergejala;
Kategori 2: Bergejala tanpa radang paru-paru;
Kategori 3: Bergejala dengan radang paru-paru;
Kategori 4: Bergejala dengan radang paru-paru dan memerlukan bantuan oksigen; dan
Kategori 5: Pesakit kritikal dengan komplikasi kepada pelbagai organ (multiorgan).

Menurutnya, 62 kes atau 46.62 peratus daripada 133 kes itu pula melibatkan pesakit berusia 60 tahun dan ke atas, 47 kes (35.34 peratus) adalah pesakit mempunyai komorbid, dan enam kes (4.51 peratus) membabitkan ibu mengandung.

Dr Noor Hisham juga memaklumkan daripada 26,832 kes harian yang dilaporkan semalam, 26,699 kes atau 99.50 melibatkan pesait kategori 1 dan 2.

Statistik dikongsi beliau menunjukkan:

Beliau juga memberitahu seramai 1,438 pesakit dimasukkan ke hospital semalam, termasuk 485 kes atau 33.7 peratus daripadanya melibatkan kategori 3, 4, dan 5; dan 953 kes (66.3 peratus) lagi kategori 1 dan 2.

Dari segi penggunaan fasiliti kesihatan khusus bagi kes Covid-19, Dr Noor Hisham berkata tiga negeri mencatat – Johor, Kuala Lumpur dan Melaka – sebanyak kira-kira 50 peratus bagi pengisian katil kes kritikal atau unit rawatan rapi (ICU).

Kira-kira 50 peratus katil bukan ICU pula melibatkan sembilan negeri iaitu Selangor sebanyak 104 peratus; Perlis (101%); Kelantan (96%); Perak (91%); Putrajaya (82%); Johor (82%); Sabah (79%); Kuala Lumpur (77%); dan Pulau Pinang (50%).

Bagi katil Pusat Kuarantin dan Rawatan Covid-19 (PKRC) pula enam negeri mencatat penggunaan kira-kira 50 peratus iaitu Selangor 74 peratus; Perak (58%); Terengganu (58%); Sabah (57%); Melaka (53%); dan Kelantan (50%).

Dr Noor Hisham berkata pesakit Covid-19 yang memerlukan alat bantuan pernafasan meningkat kepada 139 pesakit, namun peratusan penggunaannya secara keseluruhan adalah sebanyak 36 peratus.


Puting beliung diramal berulang

Beberapa lokasi di negeri Pantai Barat Semenanjung serta Sabah dan Sarawak diramal mengalami fenomena puting beliung seperti yang berlaku di Perak semalam.

Pengarah Kanan Pusat Instrumentasi Meteorologi dan Sains Atmosfera, Jabatan Meteorologi Malaysia (MetMalaysia), Ambun Dindang, berkata negeri terbabit adalah Kedah, Pulau Pinang, Perak, Selangor, Melaka dan Negeri Sembilan.

Memetik Bernama beliau berkata faktor berlakunya kejadian ini disebabkan kehadiran awan kumulonimbus yang besar menyebabkan perolakan kuat dalam awan berkenaan, seterusnya membentuk corong awan di dasar awan itu.

Beliau berkata, amat sukar untuk MetMalaysia meramal kejadian puting beliung di Malaysia kerana ia berlaku pada skala kecil dengan jangka hayat yang pendek.

“Puting beliung sebesar ini sekejap saja berlaku, paling lama pun dalam tempoh sejam. Jadi, tempoh untuk memantau kejadian ini agak singkat, sebab itu agak sukar untuk diramal, tetapi kita melihat pembentukan awan kumulonimbus dengan menggunakan imej radar kita yang ada di seluruh Malaysia” katanya.

Ambun berkata, antara tanda awal berlakunya puting beliung ialah pembentukan awan yang besar dan dasar awan yang gelap serta corong awan menjulur ke bawah.

Beliau turut menasihati orang ramai sentiasa berwaspada sekiranya berlaku puting beliung, selain mengelak mendekati kawasan itu dan mencari perlindungan di tempat selamat.

“Kita dapati kebanyakan (puting beliung) berlaku di sebelah negeri di Pantai Barat Semenanjung, selain di Sabah dan Sarawak, yang juga pernah melaporkan kejadian seumpama itu.

“Kebanyakan (yang akan berlaku) di kawasan di persisiran pantai seperti Bintulu, Miri dan perairan Labuan serta Pantai Barat Sabah. Kawasan berkenaan sudah melaporkan kejadian puting beliung dan ia akan sentiasa berlaku, apabila keadaan cuaca sesuai (kehadiran awan kumulonimbus),” katanya.

Semalam, ratusan rumah mengalami kerosakan akibat angin ribut dan puting beliung di beberapa kawasan di Ipoh, Perak. Berita berkaitan


Pemandu lawan arus dituduh bunuh dua remaja

Seorang pegawai pemasaran sebuah syarikat swasta yang memandu secara melawan arus sehingga menyebabkan kematian dua remaja didakwa di Mahkamah Majistret Shah Alam hari ini atas dua pertuduhan membunuh.

K Devaaswin, 24, didakwa membunuh Nur Afiqah Abdul Karim, 18, dan Muhammad Hafiz Syamir Dzul Asri, 19, di Kilometer (KM) 8.6 Lebuhraya Persekutuan arah Klang ke Kuala Lumpur, di Shah Alam pada 1.20 pagi, 12 September lalu.

Memetik Bernama, pertuduhan dikemukakan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Tiada pengakuan direkodkan kerana kes bunuh di bawah bidang kuasa Mahkamah Tinggi.

Majistret Nur Faizah Abdul Sani menetapkan 21 Oktober untuk sebutan semula kes.

Pendakwaan dikendalikan Timbalan Pendakwa Raya Shukor Abu Bakar manakala Devaaswin diwakili peguam Pushpa Ratnam dan R Thanuja.

Media sebelum ini melaporkan dua remaja maut selepas kereta jenis Proton Wira dinaiki mereka bertembung dengan sebuah Mitsubishi Triton yang dipandu seorang lelaki secara melawan arus di Lebuhraya Persekutuan.


PN tak sokong tambahan jawatan Timbalan Speaker

Perikatan Nasional (PN) tidak menyokong cadangan untuk meminda Perlembagaan Persekutuan bagi menambah jawatan Timbalan Yang di-Pertua Dewan Rakyat.

Menurut Pengerusinya, Tan Sri Muhyiddin Yassin, jawatan timbalan speaker sedia ada seperti dalam termaktub dalam Perkara 57 (1)(b) Perlembagaan Persekutun adalah memadai bagi menjamin kelicinan perjalanan mesyuarat Dewan Rakyat.

Malah, katanya, peruntukan Perkara 57(3) Perlembagaan Persekutuan yang membenarkan mana-mana ahli Dewan Rakyat mempengerusikan Mesyuarat Dewan Rakyat pada masa ketiadaan Yang di-Pertua dan Timbalan-timbalan Yang di-Pertua Dewan Rakyat juga memadai bagi menjamin kesempurnaan perjalanan mesyuarat Dewan Rakyat.

“Tiada keperluan bagi Perlembagaan Persekutuan dipinda untuk menambah satu lagi jawatan Timbalan Yang di-Pertua Dewan Rakyat pada masa ini.

“Cadangan pindaan Perlembagaan ini memerlukan sokongan majoriti dua pertiga ahli-ahli Dewan Rakyat,” katanya dalam kenyataan hari ini.

Selain itu, Muhyiddin berkata, Memorandum Persefahaman (MOU) Transformasi dan Kestabilan Politik antara Perdana Menteri Datuk Seri Ismail Sabri Yaakob dan Pakatan Harapan (PH) juga terhad kepada perkara-perkara yang telah dipersetujui bersama dan pindaan Perlembagaan untuk jawatan speaker tiada didalamnya.

“Pindaan Perlembagaan untuk menambah jawatan timbalan Yang di-Pertua Dewan Rakyat tidak termaktub dalam memorandum persefahaman tersebut. Justeru, adalah tidak wajar bagi mana-mana pihak untuk menuntut pelaksanaannya.

“Atas dasar ini, PN telah membuat pendirian untuk tidak menyokong sebarang cadangan pindaan perlembagaan bagi tujuan ini,” katanya lagi.

Untuk rekod, difahamkan kerajaan pimpinan Ismail sedang mengkaji untuk mewujudkan jawatan Timbalan Speaker ketiga yang akan diisi oleh wakil dikalangan pembangkang.

Menteri di Jabatan Perdana Menteri Datuk Seri Wan Junaidi Tuanku Jaafar bagaimanapun berkata cadangan tersebut belum dibincangkan secara rasmi.

Ketika ini, satu jawatan Timbalan Speaker masih kosong susulan peletakan jawatan Ahli Parlimen (MP) Pengerang, Datuk Seri Azalina Othman Said pada Ogos lalu.

UMNO cuba mencalonkan Setiausaha Agungnya, Datuk Seri Ahmad Maslan untuk menggantikan Azalina namun membatalkan hasrat mereka selepas tidak mendapat sokongan wakil PN yang menolak mana-mana pemimpin yang memiliki kes mahkamah.


UMNO hanya bangkai diperalat selamatkan pemimpin terlibat jenayah

Bekas Perdana Menteri, Tun Dr Mahathir Mohamad menyifatkan perjuangan UMNO – parti yang pernah dipimpinnya selama 22 tahun – kini sudah tidak ada lagi, sebaliknya hanya tinggal bangkai.

Menurutnya perjuangan asal UMNO sudah hilang, sebaliknya parti itu kini hanya diperalatkan oleh pemimpin durjana untuk kepentingan diri sendiri.

Memetik perlembagaan UMNO, bekas Ahli Parlimen Langkawi itu berkata Perkara 3.3 yang menyebut UMNO parti membela kepentingan Raja-Raja Melayu, bangsa Melayu, Bumiputera, Anak Negeri Sabah dan Orang Asli termasuk perkara dalam Perkara 153 Perlembagaan Persekutuan.

Namun katanya, UMNO turut menzahirkan kebimbangan sentimen kaum dan agama dimainkan, serta meminta kerajaan diketuai Pakatan Harapan (PH) mengambil tindakan tegas.

“Sekarang orang Melayu yang rancang melancar proklamasi berkenaan masalah yang dihadapi oleh orang Melayu pun tidak dibenar.

“Proklamasi yang tidak sentuh kaum lain dianggap rasis. Jika orang Melayu tidak dibenar bincang masalah orang Melayu dan tidak boleh sentuh kaum lain, tidak pun boleh bincang akan ajaran agama Islam, maka akan terhapuslah kebebasan bersuara oleh orang Melayu.

“Apakah ini perjuangan UMNO. Apakah ini UMNO.

“UMNO sudah gugur perjuangan asalnya. Parti UMNO tidak ada lagi.

Yang ada ialah bangkai yang diperalat untuk menyelamat pemimpin yang bergelumang dengan jenayah,” katanya dalam satu kenyataan hari ini (25 Mac 2023).


Keutamaan kenaikan gaji bagi pegawai rendah: KPN

Gaji dan keperluan pegawai rendah polis akan diberi keutamaan dalam usaha meningkatkan lagi integriti Polis Diraja Malaysia (PDRM), kata Ketua Polis Negara Tan Sri Razarudin Husain.

Beliau berkata gaji yang diperoleh pegawai rendah polis adalah kecil dan tidak dapat menampung kos sara hidup, terutama bagi mereka yang bertugas di bandar besar, menurut laporan Bernama.

“Kita melihat perkara ini dan ada juga perbincangan bila kita dapat berbincang dengan pihak KPPA (Ketua Pengarah Perkhidmatan Awam), kita nyatakan perkara ini untuk dilihat semula, salah satunya adalah perkara melibatkan gaji.

“Sebagai contoh seseorang pegawai rendah polis yang bergaji RM2,500 bertugas di kawasan terpencil seperti Kuala Nerang ia agak banyak (gaji), tetapi apabila dia tinggal (bertugas) di Kuala Lumpur dia menjadi miskin bandar,” katanya.

Beliau berkata demikian pada sesi perjumpaan Ketua Polis Negara bersama Ketua Editor agensi media di Bukit Aman hari ini.

Razarudin mendedahkan bahawa terdapat pegawai rendah polis yang bertugas seperti di Kuala Lumpur dan Johor terpaksa menyewa bilik bersama orang lain, kerana kos tempat tinggal yang tinggi.

“Mereka (pegawai rendah polis) terpaksa jimat duit dan dalam kalangan mereka ini yang menyertai PDRM bukan terdiri daripada golongan orang kaya, kebanyakannya golongan berpendapatan sederhana,” katanya.

Sementara itu, Razarudin berkata pegawai muda PDRM yang cemerlang, akan dinaikkan pangkat ke jawatan tertinggi bagi menerajui pasukan keselamatan itu.

Beliau berkata perkara berkenaan telah dibincangkan bersama Menteri Dalam Negeri Datuk Seri Saifuddin Nasution Ismail, agar pengurusan perjawatan dalam PDRM memilih pegawai muda yang cemerlang untuk diberikan kenaikan pangkat tersebut.

“Perkara ini penting, supaya apabila berpencen tidak ada satu kumpulan berpencen bersama dan sekurang-kurangnya ada kesinambungan (pegawai) lain yang lebih panjang (tempoh berkhidmat), untuk menjadi pemimpin…pemimpin muda inilah yang akan menjadi barisan tertinggi PDRM,” katanya.

Mengulas lanjut perkara itu, Razarudin berkata keputusan mengetengahkan pegawai muda itu dibuat berikutan berlakunya keadaan apabila terdapat beberapa pengarah yang menerajui jabatan-jabatan PDRM akan berpencen pada tahun yang sama.


KKM lulus suntikan vaksin kepada remaja 12 hingga 17 tahun

Kementerian Kesihatan (KKM) meluluskan suntikan vaksin Covid-19 kepada dua golongan remaja iaitu yang berusia 12 hingga 15 tahun, dan 16 hingga 17, menerusi Program Iminisasi Covid-19 Kebangsaan (PICK).

Golongan 12 hingga 15 tahun adalah remaja yang mempunyai masalah kesihatan tertentu, manakala yang berumur 16 hingga 17 tahun pula adalah individu yang ada atau tanpa masalah kesihatan tertentu.

Ketua Pengarah Kesihatan Tan Sri Dr Noor Hisham Abdullah bagaimanapun dilaporkan berkata pemberian dos suntikan itu bergantung kepada bekalan vaksin sedia ada.

Bagaimanapun tiada maklumat mengenai jenis vaksin yang akan diberikan kepada remaja pada usia berkenaan.

Pada Mei lalu, Pentadbiran Makanan dan Ubat-ubatan (FDA) Amerika Syarikat meluluskan vaksin Pfizer kepada remaja berusia 12 hingga 15 tahun, susulan ujian klinikal dijalankan pengeluar vaksin berkenaan sejak awal Mac 2021.

Pemangku Pesuruhjaya FDA Dr Janet Woodcock, berkata pihaknya telah melakukan kajian terperinci terhadap semua data dan meluluskan kegunaannya kepada remaja berusia 12 hingga 15 tahun.

“FDA telah menetapkan bahawa vaksin Pfizer-BioNTech Covid-19 lebih memenuhi kriteria perundangan untuk meminda Kebenaran Penggunaan Kecemasan (EUA).

“Apa yang diketahui bahawa vaksin ini memberi manfaat terhadap individu berusia 12 tahun ke atas melebihi risiko,” katanya.

Terdahulu, BH yang memetik Pekeliling Ketua Pengarah Kesihatan bertarikh 12 Ogos melaporkan Dr Noor Hisham sebagai berkata remaja yang mempunyai masalah kesihatan tertentu perlu menjalani penilaian pra-vaksinasi oleh pegawai atau pakar perubatan.

“Penilaian dibuat berdasarkan status kesihatan semasa, sejarah perubatan, sejarah alergik serta rawatan atau ubatan yang sedang diterima.

“Tidak semua bakal penerima vaksin akan melalui prapenilaian ini, hanya tiga kategori sahaja yang perlu menjalani penilaian.

“Iaitu individu yang mempunyai sejarah alahan yang teruk, individu yang mengalami kelemahan sistem imun disebabkan oleh penyakit atau rawatan diterima serta individu yang menerima rawatan ubat pencair darah atau mempunyai masalah kesihatan sehingga menyebabkan kecenderungan mengalami pendarahan,” katanya.

Dr Noor Hisham berkata bagi memastikan keselamatan remaja yang mempunyai masalah kesihatan tertentu terjamin, mereka yang dinilai sebagai berisiko ini akan menerima vaksin di hospital atau institusi perubatan.

“Ini bagi membolehkan rawatan kecemasan serta rawatan lanjut dapat diberikan dengan kadar segera sekiranya perlu.

“Golongan yang dimaksudkan ialah tiga kategori yang perlu menjalani Penilaian Pra-Vaksinasi dan pesakit yang menerima rawatan jangka panjang di hospital atau institusi perubatan atau pesakit tertentu yang dirasakan perlu oleh pengamal perubatan,” katanya.

Sebelum ini, media melaporkan kerajaan memutuskan untuk menangguhkan pemberian vaksin Covid-19 kepada remaja selepas mengambil kira data dan pandangan penilaian calon vaksin.


SPRM tahan CEO projek kastam 2013, siapa memerintah masa itu?

Suruhanjaya Pencegahan Rasuah Malaysia (SPRM) dilaporkan menahan seorang Ketua Pegawai Eksekutis sebuah syarikat yang diberi projek bernilai jutaan ringgit bagi melaksanakan U-Customs milik Jabatan Kastam Diraja Malaysia (JKDM) sejak 2013.

Dilaporkan bahawa CEO berusia dalam lingkungan 50-an itu ditahan ketika hadir memberi keterangan di Ibu Pejabat SPRM di Putrajaya petang semalam.

Difahamkan dia dipanggil memberi keterangan susulan siasatan SPRM terhadap Laporan Ketua Audit Negara (LKAN) mengenai sistem U-Customs bernilai RM397.43 juta yang gagal disiapkan sejak projek itu bermula pada Oktober 2013.

Pada 29 September lalu, SPRM membuka kertas siasatan berhubung kes itu setelah dibangkitkan dalam LKAN 2019 Siri 2 yang telah dibentangkan di Dewan Rakyat.

Menurut laporan audit itu, sejumlah RM272.99 juta telah dibayar kepada pembekal dan Pejabat Pengurusan Projek, manakala hanya satu Ganti Rugi Tertentu dan Ditetapkan (LAD) berjumlah RM55,660 telah dikenakan.

Difahamkan, projek U-Customs itu diserahkan Kementerian Kewangan kepada syarikat itu pada 2013 bagi menggantikan Sistem Maklumat Kastam (SMK) tetapi gagal disiapkan dalam tempoh 86 bulan, walaupun lima lanjutan tempoh masa (EOT) diberikan.

Untuk rekod Menteri Kewangan I ketika itu adalah Datuk Seri Najib Razak yang juga Perdana Menteri, manakala Datuk Seri Ahmad Husni Hanadzlah, adalah Menteri Kewangan Kedua, dan Ahli Parlimen Pontian, Datuk Seri Ahmad Maslan adalah Timbalan Menteri Kewangan.

Ahmad Husni meletak jawatan sebagai Menteri Kewangan Kedua pada 27 Jun 2016, tatkala negara mula digegarkan dengan laporan skandal kewangan terbesar dalam sejarah dunia melibatkan kecurian dana 1Malaysia Development Berhad (1MDB) bernilai berbilion-bilion ringgit.

1MDB ditubuhkan pada 2009 adalah syarikat pembangunan strategik milik penuh Kerajaan Malaysia melalui Kementerian Kewangan. Kemenangan Barisan Nasional (BN) pada Pilihan Raya Umum 2013 merancakkan lagi ‘aktiviti pelaburan’ sehingga ia mula terpalit dengan pelbagai kontroversi pada April 2015, yang turut melibatkan Najib.

Skandal 1MDB itu turut disiasat beberapa negara luar, termasuk Singapura, Switzerland, United Kingdom, Hong Kong dan Australia. Malah Amerika Syarikat (AS) turut menyiasat serta bertindak membekukan aset anak tiri Najib, Riza Aziz, sementara Jabatan Kehakiman (DoJ) AS pula membuat pendedahan pembabitan ‘Malaysian Official 1’.

SMK adalah sistem yang menyediakan penyelesaian secara elektronik bagi pengikraran dan pelepasan dagangan selaras dengan dasar kerajaan elektronik. Bagaimanapun, kajian dilakukan untuk menaik taraf sistem itu sebelum, Najib bersetuju ianya diganti dengan sistem lebih baik selepas menerima laporan pada 15 Mac 2012.

Difahamkan, U-Customs juga membolehkan data terkini berkaitan dengan maklumat perkapalan dan pengikraran dagangan import/eksport dikongsi bersama oleh ‘authorised partners’ melalui perkhidmatan web. Ianya juga boleh membantu proses pengauditan dan penarafan risiko barangan serta profil pengimport/pengeksport di dalam sistem pengurusan risiko.

Ketua Pesuruhjaya SPRM Datuk Seri Azam Baki dilapor mengesahkan penahanan CEO terbabit tetapi tidak memberikan butiran lanjut kerana siasatan masih dijalankan.

Susulan daripada penahanan CEO terbabit, beberapa lagi individu dipercayai akan dipanggil untuk diambil keterangan bagi membantu siasatan.


Tipu tiket penerbangan dalam talian, kerugian lebih RM233,000

Polis Diraja Malaysia (PDRM) mengesan modus operandi baharu kes penipuan penjualan tiket penerbangan secara dalam talian membabitkan kerugian dianggarkan bernilai RM233,954.

Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata PDRM menerima 20 kes penipuan dan ia masih dalam siasatan.

Beliau berkata berdasarkan siasatan mangsa telah melayari laman sosial (http://cafe.naver.com/mymalaysia) yang memaparkan iklan penjualan tiket penerbangan yang didakwa dikendalikan oleh syarikat Apsan Travel and Tour Sdn. Bhd.

“Mangsa membeli tiket penerbangan yang diiklankan kerana tertarik dengan tawaran harga yang lebih murah berbanding harga pasaran.

“Setelah pembayaran dibuat, mangsa gagal memperoleh tiket penerbangan yang dibeli,” katanya memetik laporan Bernama hari ini.

Mohd Kamarudin menasihatkan orang ramai agar berwaspada apabila membuat sebarang transaksi dalam talian dengan individu yang tidak dikenali di laman sosial yang menawarkan pelbagai tawaran dengan harga yang lebih rendah daripada harga pasaran.

“Orang ramai dinasihatkan untuk elak membuat pembayaran ke dalam akaun bank atas nama individu yang berlainan daripada nama penjual dan perlu membuat semakan akaun bank atau nombor telefon yang diragui melalui laman sesawang http://ccid.rmp.gov.my/semakmule/.

“Sebarang nasihat atau maklumat lanjut, orang ramai juga boleh menghubungi ‘CCID Scam Response Center’ di talian 03-26101559/1599,” katanya.

Beliau berkata kes disiasat mengikut Seksyen 420 Kanun Keseksaan kerana menipu yang boleh dihukum penjara minimum setahun dan tidak melebihi 10 tahun atau didenda atau kedua-duanya sekali.


Maritim lancar operasi elak kapal hanyut rempuh pelantar minyak

Agensi Penguatkuasaan Maritim Malaysia (Maritim Malaysia) melancarkan operasi bagi menyelamatkan sebuah pelantar minyak di milik Petronas di Terengganu daripada kemungkinan dilanggar sebuah kapal hanyut, semalam.

Laksamana Maritim Datuk Mohd Zubil Mat Som berkata pihaknya menerima laporan daripada syarikat perkapalan Indonesia berkenaan kapal Limin Rosmina, telah terputus tali tunda ketika menunda kapal Winposh Rampart, tanpa kru.

Dalam kenyataan hari ini beliau berkata Winposh Rampart yang panjang 72 meter dengan berat 2,588 ‘gross tonnage’ dalam perjalanan dari Matak, Indonesia menuju ke Yang Pu, China di kedudukan kira-kira 120 batu nautika dari Kuala Terengganu.

“Kejadian berlaku sekitar jam 3.15 petang, di mana kedua-dua kapal terbabit berada di dalam perairan Vietnam dan telah terputus tali tunda berikutan cuaca buruk lalu hanyut hingga memasuki perairan Malaysia.

“Analisis penilaian risiko mendapati, kapal Winposh Rampart berpotensi melanggar pelantar minyak Telok A milik Petronas dan boleh mengakibatkan pelantar minyak tersebut meletup serta melibatkan kemalangan nyawa sekiranya tiada bantuan awal diberikan bagi menanganinya.

Berikutan itu, katanya, Maritim Malaysia telah mengkoordinasi bantuan bersama Petronas untuk menunda kapal Winposh Rampart ke lokasi yang lebih selamat.

“Pasukan Tindakan Khas (PTK) Maritim Malaysia juga telah diatur gerak bersama pesawat AW139 bagi menganalisis situasi dan mengenal pasti kaedah bagi mengelakkan kapal daripada terus hanyut dan risiko kebarangkalian melanggar pelantar.

“Aset yang terlibat bagi operasi ini adalah Kapal Maritim (KM) Jujur dan Pesawat AW139 bersama enam anggota PTK telah bergerak ke lokasi kapal tersebut hanyut untuk memberi bantuan.

“Manakala Petronas turut menghantar kapal Icon Lotus dan SK Pilot pada jam sekitar 10.00 pagi tadi bagi memantau serta membantu operasi tersebut,” katanya.


Thailand rekod kes melebihi 21,000 enam hari berturut-turut

Kementerian Kesihatan Awam Thailand hari ini melaporkan sebanyak 21,157 kes baharu dalam tempoh 24 jam dan 182 kes kematian akibat Covid-19 – enam hari berturut-turut, merekodkan jangkitan harian melebihi 21,000.

Daripada jumlah itu 20,499 kes adalah jangkitan yang melibatkan populasi umum dan 658 kes banduan.

Kementerian itu juga melaporkan 20,984 pesakit disahkan sembuh hari ini.

Pusat Pentadbiran Situasi Covid-19 (CCSA) memaklumkan 64 kes kematian direkodkan di Bangkok dan manakala selebihnya di wilayah lain seperti Samut Prakan, Samut Sakhon, Nonthaburi, Pathum Thani dan Nakhon Pathom.

Ibu kota Bangkok yang diletakkan di bawah sekatan dan penutupan pula merekodkan 4,324 kes baharu, Samut Sakhon sebanyak 1,869 kes dan diikuti Chon Buri dan Samut Prakan masing-masing mencatat 1,223 kes dan 1,147 kes.

Jurucakap CCSA, Dr Taweesilp Visanuyothin memaklumkan jangkitan baharu yang tersebar ini diimport dari wilayah lain dan terus merebak ke timur laut, manakala bagi wilayah lain hanya melibatkan penularan tempatan.

Katanya, penularan Covid-19 di wilayah Ubon Ratchathani, Sri Sa Ket dan Udon Thani pula disebabkan kes import oleh pesakit dari wilayah lain.

Peningkatan kes di semua wilayah tersebut timbul setelah kerajaan negara itu mengarahkan pesakit untuk pulang di Bangkok pulang ke wilayah masing-masing untuk mendapatkan rawatan.

Sementara itu, Phuket menyambung penutupan dan sekatan Covid-19 yang merangkumi pengasingan dari pulau ke tempat lain, bermula esok sehingga 30 Ogos ini kerana jumlah penularan masih meningkat.

Gabenor Phuket, Narong Woonciew dilaporkan bersetuju menandatangani perintah pemyambungan sekatan itu.

Narong memaklumkan bahawa Phuket akan mengetatkan dan memperluaskan kawalan di pintu masuk sempadannya bagi menghalang penduduk dari wilayah lain memasuki pulau itu. Sekatan juga dilakukan melalui laluan udara dan laut.

Bagaimanapun, pengecualian diberikan kepada sektor perubatan kecemasan, penghantaran peralatan perubatan, penghantaran bahan api, barang pertanian, makanan haiwan dan ternakan serta bekalan pembinaan, mesin dan penyelenggaraan bekalan. – Agensi


Omicron kini varian dominan: WHO

Pertubuhan Kesihatan Sedunia (WHO) memaklumkan sub-varian Omicron Covid-19 yang lebih pantas menular berbanding versi asal, kini dikesan di 57 negara.

Varian Omicron – pertama kali dikesan di selatan Afrika 10 minggu lalu – merebak pantas selain cepat bermutasi, juga telah menjadi varian dominan di seluruh dunia, kata WHO dalam laporan mingguan epidemiologinya, hari ini.

Menurut WHO, varian itu, yang merangkumi lebih 93 peratus daripada semua spesimen Covid-19 yang dikumpul bulan lalu, mempunyai beberapa sub-garis keturunan iaitu BA.1; BA.1.1; BA.2; dan BA.3.

BA.1 dan BA.1.1 – versi pertama dikenal pasti – masih menjadi penyumbang kepada 96 peratus daripada semua jujukan Omicron yang dimuat naik ke inisiatif sains global GISAID, lapor WHO.

Tetapi terdapat peningkatan yang jelas dalam kes yang melibatkan BA.2, yang mempunyai beberapa mutasi berbeza daripada versi asal – termasuk pada protein spike yang merupakan kunci untuk memasuki sel manusia.

Urutan BA.2 telah diserahkan kepada GISAID dari 57 negara setakat ini,” kata WHO, sambil menambah bahawa di sesetengah negara, sub-varian itu kini menyumbang lebih separuh daripada semua jujukan Omicron yang dikumpulkan.

Bagaimanapun, WHO mengakui masih sedikit yang diketahui berhubung perbezaan di antara sub-varian itu, dan menggesa dilakukan kajian mengenai ciri-cirinya, termasuk kadar kebolehjangkitan, selain keupayaannya mengelak imunisasi.

Beberapa kajian baru-baru ini telah membayangkan bahawa BA.2 lebih berjangkit daripada Omicron yang asal.

Maria Van Kerkhove, salah seorang pakar terkemuka WHO mengenai Covid-19 , memberitahu pemberita pada Selasa bahawa maklumat berkaitan subvarian adalah sangat terhad, tetapi beberapa data awal menunjukkan BA.2 meningkat sedikit dari segi kadar jangkitan, berbanding BA.1.

Omicron secara amnya diketahui menyebabkan jangkitan yang kurang teruk berbanding varian Covid-19 sebelumnya yang telah mencetuskan malapetaka, seperti varian Delta.

Van Kerkhove berkata setakat ini “tiada petunjuk bahawa terdapat perubahan dalam keterukan” disebabkan sub-varian BA.2.

Beliau menegaskan walau apa pun tekanannya, Covid-19 kekal sebagai penyakit berbahaya dan orang ramai harus berusaha untuk mengelak daripada dijangkiti.

“Orang ramai perlu sedar bahawa virus ini terus beredar dan ia terus berkembang. Adalah penting untuk kita mengambil langkah untuk mengurangkan pendedahan kita kepada virus ini,” katanya. – Agensi


Undi sebenar untuk pilih kerajaan bertanggungjawab: Muhyiddin

Keputusan Pilihan Raya Umum Ke-15 (PRU-15) Sabtu ini (19 November) adalah penentu kepada kestabilan negara, setelah melalui krisis dan suasana pertukaran tiga Perdana Menteri dalam tempoh tidak sampai satu penggal (lima tahun).

Bekas Perdana Menteri kelapan, Tan Sri Muhyiddin Yassin berkata pertukaran tiga Perdana Menteri itu menunjukkan keadaan politik negara sememangnya tidak stabil dan masalah itu perlu diselesaikan segera.

“Jadi keputusan pilihan raya ini adalah penentu, stabil ke tak stabil. Itu soalnya. Kalau nak stabil sesebuah kerajaan tak boleh hanya ada 112 kerusi. Saya jadi Perdana Mneteri dulu ada 114 kerusi (pun tak stabil).

“Inilah tok guru (Presiden PAS Tan Sri Abdul Hadi Awang) yang menaja saya. Dia kata Tan Sri nak jadi Perdana Menteri sekarang saya nak sokong. Ini sejarah. Sampai ke mati saya tak akan lupa. Kerana PAS menyokong saya.

“Jadi kalau situasi tak stabil kita cari jalan supaya menstabilkan keadaan. Dan cara untuk menstabilkan kerajaan ialah menunaikan tanggungjawab kita mengundi parti yang boleh membawa kestabilan, bersih dan prihatin,” katanya dalam Ceramah Mega PN BEST di Parlimen Muar, malam tadi (16 November 2022).

Hadir sama, Abdul Hadi; Ketua Sidang Assabiqun PAS Pusat Datuk Dr Mahfodz Mohamed; dan calon Perikatan Nasional Parlimen Muar Haji Abdullah Husin. Lebih 2,000 orang hadir pada ceramah yang diadakan di Padang Bukit Mor, Parit Jawa, Muar.

Muhyiddin yang juga Pengerusi Perikatan Nasional mengingatkan bahawa pengundian yang dilakukan oleh pemilih pada Sabtu ini akan memberi kesan cukup besar kepada rakyat dan negara, sama ada keadaan politik akan stabil atau tidak.

“Kalau nakkan negara lebih stabil, Perikatan Nasional mesti menang katalah 130 kerusi… (namun) kita doakan supaya menang 100 peratus kerusi yang ditandingi.

“Itu bukan soal memiliki sebuah kerajaan, tapi kerajaan yang bertanggungjawab, kerajaan yang boleh melaksanakan agenda pembangunan negara yang berkesan yang boleh mengangkat darjat dan harkat rakyat Malaysia ke satu harakah yang lebih tinggi. Ini nawaitu.

“Tetapi siapakah agak yang kita percaya dan yakin boleh buat kerja berat. Ini bukan nak jadi ketua kampung… tok penghulu, guru besar, tetapi menguruskan sebuah negara.

“Sebab itu Perikatan Nasional menawarkan calon-calon yang berwibawa, bersih dan mampu menggalas amanah… yang telah bersumpah tidak akan terlibat dengan rasuah,” katanya.

Muhyiddin yang juga Presiden Bersatu berkata Perikatan Nasional juga menawarkan manifesto yang realistik yang akan dilaksanakan jika menjadi Kerajaan Persekutuan dengan majoriti penuh.

Beliau juga mengingatkan pengundi supaya melihat semula sejarah dua gabungan lain iaitu Barisan Nasional (BN) dan Pakatan Harapan (PH).

Katanya BN bergelumang dengan pelbagai kes rasuah dan penyelewengan setelah mentadbir negara lebih 60 tahun, manakala PH pula tidak menepati janji, selain ada parti yang menyekat agenda Bumiputera iaitu DAP.

“Oleh itu pengundi sepatutnya memilih Perikatan Nasional yang telah terbukti Prihatin, Bersih dan Stabil,” katanya.


Zahid dakwa penyebaran artikel ‘amanat’ adalah fitnah palsu

Presiden UMNO, Datuk Seri Ahmad Zahid Hamidi hari ini mendakwa bukan beliau yang menulis ‘Amanat Ahmad Zahid Hamidi untuk semua ahli UMNO’ seperti yang tersebar dalam media sosial sejak malam tadi.

Beliau turut mendakwa tidak pernah memberi kebenaran kepada mana-mana pihak untuk menulis ‘amanat’ berhubung perancangan parti Bersatu untuk terus berkuasa.

“Telah tersebar sebuah artikel yang begitu panjang lebar kononnya saya sebagai Presiden UMNO memberikan amanat kepada ahli parti serta akar umbi berhubung perancangan PPBM untuk terus berkuasa.

“Artikel itu juga menyebut bahawa pelbagai serangan telah diberikan ke atas saya, tindakan Ahli Parlimen melompat parti, penyalahgunaan kuasa, perpaduan ummah, PRU-15 serta pelbagai intipati lain,” dakwa Zahid menerusi kenyataan disiarkan dalam laman Facebook rasminya.

Zahid juga mendakwa pelbagai fitnah dilemparkan kepadanya setiap hari oleh pihak yang berusaha memporak-perandakan keadaan dalam UMNO serta memburuk-burukkan parti itu.

Antara lain tulisan yang dinafikan Zahid itu mengatakan serangan politik 2021 Covid 2.0 kepada UMNO dan beliau adalah pengkhianatan ahli, penyalahgunaan kuasa mahkamah, rasuah, politik wang dan intipan untuk agenda politik.

Tulisan itu juga menuduh mahkamah dipergunakan untuk mengenakan tekanan terhadap pemimpin UMNO yang enggan menyertai Bersatu atau membubarkan UMNO.

Zahid baru-baru ini mencetuskan kontroversi dalaman UMNO apabila klip audio mirip suaranya berbual dengan Presiden PKR, Datuk Seri Anwar Ibrahim ketika Perhimpunan Agung UMNO (PAU) hujung Mac lalu, tersebar.

Dalam perbualan itu Zahid menjelaskan kepada Anwar berhubung ucapannya ketika PAU itu hanyalah sebahagian daripada strategi. Pada penghujung perbualan, Anwar turut mengingatkan Zahid mengenai langkah selanjutnya yang perlu dilakukan segera.

“Cuma now tak habis kita ada sikit lagi tu nak kena… because kalau kata la you dapat ni…. maknanya dia kena emergency MT tau,” kata Anwar.

Zahid dan Anwar kemudian mendakwa itu bukan perbualan mereka dan mengarahkan pegawai mereka membuat laporan polis, namun sehingga sekarang tiada aduan atau laporan dibuat.


Anwar hanya setuju MoU dengan kerajaan selepas didesak DAP

Timbul tanda-tanya faktor yang menyebabkan Datuk Seri Anwar Ibrahim yang sebelum ini rasa terhina dengan tawaran mantan Perdana Menteri (PM) Tan Sri Muhyiddin Yassin tetapi boleh pula menerima tawaran sama dibuat oleh kerajaan diterajui UMNO.

Ketua Pembangkang itu sebelum ini berkata ia satu penghinaan apabila ingin diberikan status bertaraf Menteri, malah menyifatkan ia satu pembaziran wang rakyat tetapi kini boleh pula menerimanya apabila ditawarkan PM Datuk Seri Ismail Sabri Yaakob. Adakah kini dengan menerima tawaran tersebut ia tidak membazir wang rakyat?

Bagaimanapun, beberapa sumber dalaman parti blok pembangkang memberitahu Agenda Daily bahawa Anwar sebenarnya dipaksa untuk bersetuju memeterai Memorandum Persefahaman (MoU) bersama kerajaan selepas didesak pemimpin DAP.

Antara yang dibangkitkan DAP dengan Anwar adalah berhubung majoriti yang didakwa dimilikinya, malah turut dipersoalkan parti mana yang sebenarnya akan menyokong beliau untuk menjadi PM.

Dalam mesyuarat Majlis Presiden Pakatan Harapan (PH), Anwar yang didesak bertubi-tubi tidak menjawab persoalan tersebut dan perkara sama juga berlaku kepada Presiden UMNO, Datuk Seri Ahmad Zahid Hamidi yang tidak menjawab berhubung persoalan sama apabila ditanya dalam mesyuarat UMNO.

Menurut sumber, DAP sudah tidak dapat bertolak-ansur dengan Anwar yang dilihat sudah melampaui batasan apabila membuat penipuan berhubung majoriti yang konon dimilikinya, malah mereka juga terlepas peluang selepas menolak tawaran yang dibuat Muhyiddin.

Pada mulanya, DAP dan Amanah begitu yakin dengan janji-janji manis Presiden PKR itu sehingga terpukau kononnya akan dapat menjadi kerajaan semula selepas Muhyiddin meletak jawatan.

Bagaimanapun, realitinya Anwar tetap adalah Anwar yang dahulu, cakap berdegar-degar tapi kosong apa pun tidak ada. Masakan pengikut fanatiknya seperti Rafizi Ramli pun kini sudah tidak mahu membantunya lagi dan Datuk Seri Azmin Ali yang suatu ketika dahulu mempercayai cakap Anwar juga sudah meninggalkannya.

Kemarahan DAP memuncak apabila Anwar gagal menjadi PM Kesembilan, defisit kepercayaan sangat tinggi terhadap pemimpin utama blok pembangkang itu.

Malah, sehingga ada yang berani menyuarakan secara terbuka supaya beliau diganti kerana sudah tidak relevan dan rakyat juga sudah muak dengan caranya berpolitik yang terlalu ego serta beremosi tak tentu hala.

Anwar seakan hilang punca apabila desakan bertalu-talu yang diterimanya daripada pemimpin DAP, buktinya laman media sosial Anwar sunyi sepi beberapa hari selepas pelantikan Ismail Sabri.

Ia berbeza dengan keadaan sebelum itu, Anwar hampir setiap jam mengeluarkan kenyataan dan hantaran dalam akaun Facebook serta Twitternya, tetapi situasi berubah sebaik mendapat perkhabaran tidak memiliki majoriti.

Selesai majlis angkat sumpah Ismail Sabri dan disahkan menjadi PM yang baharu, kekecewaan yang dialaminya tidak dapat disembunyikan dan beberapa kenyataan ringkas ucapan tahniah dalam nada sendu dikeluarkan Anwar. Itupun sudah cukup memperlihatkan kepiluan dihadapinya.

Lebih mengharukan, Anwar dicerca dan dihina oleh rakyat sama ada dalam media sosial dan di hadapan ruang kaca televisyen kerana terlalu rakus mengejar kuasa tetapi akhirnya tersembam ditipu anak muridnya.

Turut terkena tempias juga parti komponennya DAP dan Amanah, rakyat sudah hilang hormat kepada kedua-dua parti tersebut.

Beberapa peniaga berbangsa Cina yang ditemui Agenda Daily tidak boleh menerima hakikat kerajaan sekarang sudah jatuh kepada UMNO, lebih teruk lagi apabila dalangnya adalah DAP bersama-sama PKR yang menjadi punca parti tersebut kembali menjadi dominan.

Anwar dan DAP mungkin masih tidak sedar realiti di bawah, masih mendabik dada kononnya mereka memperjuangkan kepentingan rakyat, namun di ruang komen sama ada di Facebook Anwar atau Lim Guan Eng kata-kata penghinaan ditaburkan hampir saban hari.

Majoriti tidak berpuas hati dengan Anwar dan DAP khususnya kerana menjadi petualang sebenar kepada kembalinya UMNO berkuasa di Putrajaya.

Bagaimanapun, mujur Ismail Sabri membuat tawaran sama dibuat Muhyiddin kepada blok pembangkang dan tanpa cakap banyak terus bersetuju, malah sudah pun memeterai perjanjian di Parlimen pada hari pertama sidang Dewan Rakyat.

Jadi persoalannya, mengapa Anwar kini lebih mudah dan cepat menerima tawaran dibuat kerajaan UMNO? Sudah pastinya Anwar tidak menahan lagi desakan dan kritikan daripada DAP, beliau tidak mahu lagi mengulangi kesilapan sebelum ini.

Namun, faktanya yang dilihat oleh rakyat di luar sana, Anwar dan DAP kini adalah faktor utama yang memastikan kejayaan UMNO kembali ke puncak kuasa. Tidak ada jalan lain untuk menyembunyikan fakta tersebut, kini tiada lagi “No UMNO” dan slogan yang tinggal adalah “Yes UMNO”.

Tidak perlulah Pengarah Komunikasi Amanah, Khalid Samad cuba mengubah naratif dengan menyalahkan pertelingkahan sesama parti dalam kerajaan kepada punca kejatuhan kerajaan Perikatan Nasional (PN), faktanya siapakah sebenarnya cikgu kepada Zahid yang memulakan komplot.

Adakah Khalid Samad lupa perbualan manja dan penuh drama antara Anwar dan Zahid? Untuk rekod, rakaman klip audio itu masih bertebaran dalam media sosial. Atau Khalid Samad mahu juga menjadi anak murid Anwar sama seperti Zahid?


800,000 dos vaksin dijual dalam Shopee habis beberapa minit sahaja

Sebuah hospital di Thailand mengiklankan tempahan penjualan vaksin Covid-19 jenis Moderna melalui platform e-dagang Shopee.

Jurucakap Shopee memaklumkan vaksin tersebut habis dijual dalam beberapa minit selepas iklan itu dimuat naik hari ini.

Tawaran penjualan vaksin itu menarik minat hampir 2.6 juta pengunjung yang melayari laman sesawang Hospital Phyathai.

Penularan Covid-19 yang semakin meningkat di negara itu menyebabkan rakyatnya bimbang akan keberkesanan vaksin AstraZeneca yang dikilang di negara mereka, sebaliknya mereka lebih yakin dengan vaksin mRNA buatan luar, seperti Moderna.

Jurucakap itu berkata permintaan terhadap Moderna amat sengit ketika dimuat naik dalam platform dan bekalan untuk Disember depan juga sudah habis dijual.

Pihak hospital berkenaan menawarkan 1,800 slot tempahan untuk pembelian vaksin Moderna yang berharga 1,650 baht (S$68) melalui Shopee dari satu unit Sea Ltd yang berpangkalan di Singapura.

Sementara itu, jurucakap Kumpulan Hospital Thonburi Healthcare memberitahu semua 800,000 dos vaksin Moderna yang dipesan dua hari lalu habis dijual menerusi Shopee.

Permintaan untuk suntikan vaksin Moderna meningkat setelah dokumen dalaman Kementerian Kesihatan Thailand bocor.

Dokumen itu menyatakan Kerajaan Thailand sedang mempertimbang semula untuk memberi suntikan vaksin mRNA kepada kakitangan perubatannya walaupun mereka telah menerima dua dos vaksin Sinovac yang lengkap.

Thailand dan negara jiran Indonesia melaporkan penularan jangkitan yang semakin meluas dalam kalangan pekerja perubatan dan barisan hadapan yang telah disuntik vaksin Sinovac.

Selain itu, Thailand juga turut menggunakan vaksin AstraZeneca tetapi mendapat tentangan daripada pakar kesihatannya yang mendesak agar kerajaan menyediakan lebih banyak vaksin mRNA seperti Pfizer dan BioNTech untuk rakyatnya. – Agensi


PN muktamad agihan kerusi minggu ini, ketengahkan calon muda, profesional

Perikatan Nasional (PN) Melaka akan mengetengahkan calon profesional berkelulusan tinggi serta calon yang mempunyai semangat berkhidmat untuk rakyat.

Pengerusi PN Melaka, Datuk Mohd Rafiq Naizamohideen berkata, calon muda juga akan dipertimbangkan pada PRN kali ini sebagai salah satu persiapan berhadapan dengan pengundi berusia 18 tahun pada Pilihan Raya Umum ke-15 (PRU 15) yang dijangka akan diadakan tahun hadapan.

“Saya ada menerima pelbagai pencalonan daripada bahagian, srikandi dan armada yang mana selain calon yang berada dalam struktur tertinggi pimpinan, parti juga akan mengetengahkan calon profesional yang berkelulusan tinggi.

“Calon yang mempunyai semangat berkhidmat untuk rakyat, calon muda juga akan dipertimbangkan sebagai persiapan PN untuk berhadapan dengan Undi 18 pada Pilihan Raya Umum (PRU)15 nanti,” katanya dalam laporan Astro Awani.

Selain itu, Rafiq turut memberitahu, PN akan memuktamadkan agihan kerusi bersama parti komponen lain pada minggu ini.

Katanya, setakat ini kira-kira 50 peratus rundingan telah selesai antara Bersatu, PAS dan parti Gerakan sebelum ia diputuskan pucuk pimpinan.

“PN Melaka ada tiga parti komponen yang mana rundingannya masih berjalan dan insya-Allah senarai kerusi yang ditandingi akan dimuktamadkan oleh ketiga-tiga parti ini.

“Setakat ini lebih kurang 50 peratus rundingan telah selesai dan ada berbaki kira-kira 50 peratus lagi untuk kita muktamadkan minggu ini,” katanya lagi.

Mengulas lanjut, beliau yang juga Ketua Badan Pimpinan Bersatu negeri berkata, setakat ini semua enam bahagian sudah menyerahkan senarai calon untuk dipertimbangkan sebelum diperhalusi oleh pucuk pimpinan parti.

Sehubungan itu, beliau yakin Bersatu di bawah gabungan PN akan mengemukakan calon yang mampu memberi perkhidmatan terbaik kepada rakyat.


MUDA kecil hati tak dijemput ke mesyuarat di pejabat UMNO, tapi logo di poster ada

Mesyuarat kerajaan campuran berlangsung malam tadi di pejabat UMNO yang dipengerusikan Datuk Seri Anwar Ibrahim tanpa ada wakil daripada parti Ikatan Demokrasi Malaysia (MUDA) walaupun di poster terdapat logo parti itu.

Parti MUDA yang juga merupakan salah satu komponen dalam kerajaan campuran, Pakatan Harapan (PH)-Barisan Nasional (BN) tidak diundang ke mesyuarat pertama sekretariat yang berlangsung di pejabat UMNO dan dihadiri pemimpin daripada DAP, Amanah, Warisan, MIC, MCA dan beberapa pemimpin parti yang lain.

“Khabarnya semalam berlangsung mesyuarat Sekretariat Kerajaan Perpaduan. Nampak ada logo Muda. Tapi tak tahu apa-apa

“Tak ada jemputan. Tak ada makluman. Tahu-tahu dah ada keputusan,” kata Setiausaha Agung Muda Amir Abd Hadi dalam satu kenyataan di hantaran Facebook.

Selepas mesyuarat, Perdana Menteri mengumumkan semua parti kerajaan memberikan komitmen untuk bekerjasama dalam Pilihan Raya Negeri (PRN) yang akan diadakan pada bila-bila masa.

Menulis di Twitter dia berkata sekurang-kurangnya Muda harus dimaklumkan berkaitan keputusan yang dicapai dalam mesyuarat itu.

“Mungkin sekurang-kurangnya, boleh bagi taklimat hasil mesyuarat?” soalnya.

Mesyuarat malam tadi amat bersejarah bagi Anwar sendiri kerana itulah kali pertama beliau menjejakkan kaki ke bangunan UMNO sejak dipecat 25 tahun lalu dan disambut ketibaannya oleh Ketua Pemuda, Datuk Asyraf Wajdi Dusuki.

Bagi DAP pula, musuh tradisi UMNO sebelum ini, itu ialah yang pertama buat mereka.


Ismail Sabri perlu teliti sebelum tamatkan MoU dengan PH, kata Muhyiddin

Perikatan Nasional (PN) yang turut menjadi kerajaan sekarang ini menyerahkan kepada kebijaksanaan Perdana Menteri Datuk Seri Ismail Sabri Yaakob bagi memutuskan isu memorandum persefahaman (MoU) Transformasi dan Kestabilan Politik bersama Pakatan Harapan (PH).

Bagaimanapun Pengerusi PN, Tan Sri Muhyiddin Yassin mengingatkan bahawa kerajaan perlu meneliti terlebih dahulu pelbagai perkara sebelum mengambil keputusan untuk tidak menyambung MoU itu.

Pada 13 September tahun lalu Kerajaan Persekutuan diwakili Ismail Sabri menandatangani MoU itu bersama pemimpin PH diketuai Datuk Seri Anwar Ibrahim, yang memberi kesan baik kerana kestabilan politik amat penting untuk pembangunan negara, khususnya memulihkan semula ekonomi selepas negara memasuki fasa peralihan ke endemik mulai 1 April lalu.

MoU itu bagaimanapun, akan tamat pada 31 Julai depan dengan PH berharap ia akan dilanjutkan lagi, manakala parti Ismail Sabri, UMNO, enggan berbuat demikian.

Mengulas lanjut, Muhyiddin yang juga Presiden Bersatu berkata antara perkara yang perlu diteliti ialah yang membabitkan pelaksanaan Pilihan Raya Umum Ke-15 (PRU-15) yang menyentuh masa depan negara.

PN menyerahkan kepada Perdana Menteri berhubung MoU itu kerana perkara berkenaan membabitkan pentadbiran Kerajaan Persekutuan yang juga masih berada di bawah pimpinan Kerajaan PN, katanya ditemui selepas menziarahi Setiausaha Bersatu Bahagian Pagoh, Atiman Kadar di Kampung Sungai Alai, Panchor, dekat Pagoh, hari ini.

Muhyiddin menjelaskan, pada pertemuan kepemimpinan PN bersama Ismail Sabri dua minggu lalu MoU itu turut dibincangkan setelah PH meminta supaya ianya dilanjutkan.

“Dalam pertemuan itu Perdana Menteri masih belum membuat apa-apa keputusan berhubung perkara berkenaan.

“Jadi saya tidak berfikir untuk membuat apa-apa kenyataan bagi pihak beliau dan itu terserah kepada Perdana Menteri untuk meneliti sama ada wajar atau tidak.

“Ini kerana beliau ada banyak perkara yang perlu difikirkan berkaitan dengan soal masa depan negara seperti pilihan raya dan sebagainya,” katanya.

Muhyiddin berkata, beliau difahamkan pihak pembangkang mahu MoU yang sepatutnya tamat Julai depan dilanjutkan.

MoU yang ditandatangani itu merangkumi:

Ia bertepatan dengan titah Yang di-Pertuan Agong supaya semua pihak mengamalkan demokrasi bermusyawarah dalam mencari penyelesaian kepada apa jua permasalahan demi mencapai matlamat Malaysia Makmur, Inklusif dan Mampan.

Bagaimanapun, pada 14 April lalu Majlis Tertinggi (MT) UMNO memutuskan MoU itu tidak diteruskan lagi apabila tamat pada 31 Julai 2022.

Ketika mengulas keputusan MT itu, Ismail Sabri berkata sebagai Naib Presiden UMNO beliau tertakluk kepada keputusan yang dibuat.

Tetapi, Setiausaha Agung DAP Anthony Loke membidas keputusan MT itu sambil menegaskan UMNO tiada kena mengena langsung dengan kerajaan, sebaliknya ia adalah urusan Ismail Sabri.

Loke malah menegaskan bahawa MoU berkenaan adalah persefahaman di antara PH dan Kerajaan Persekutuan, bukannya dengan pucuk kepimpinan UMNO.


PAS tidak ajar ahli ‘kafir-mengkafir’ orang lain

KetuaPemuda PAS, Ahmad Fadhli Shaari menegaskan pimpinan parti tidak pernah mengajar ahlinya untuk ‘kafir-mengkafirkan’ orang lain seperti didakwa.

Terdahulu, tular satu video di media sosial menunjukkan kehadiran seorang wanita menemui pengundi ketika berkempen bagi calon Barisan Nasional namun tidak disambut baik penduduk setempat.

Dalam video itu, seorang wanita warga emas memberitahu dia tidak mahu mengundi UMNO kerana ‘akan kafir sampai kiamat’.

“Apa yang disebutkan itu adalah peribadi yang tidak pernah diajar atau diterapkan khususnya kepada PAS hari ini mungkin ia berlaku dalam 20-30 tahun lepas wallahualam. Tapi kami Pemuda membesar dalam situasi tidak melabelkan mana-mana orang sebagai kafir secara mutlak atau orang itu ke neraka atau ke syurga.

“Kalau nak sebut soal syurga neraka, kenapa tidak diambil kenyataan menteri PH sebelum ini yang menyebut penyatuan UMNO-PAS adalah perlumbaan ke neraka?,” kata Fadhli dalam satu klip video dimuat naik di akaun Facebook, hari ini.

Beliau merujuk kepada kenyataan Datuk Seri Dr Mujahid Yusof Rawa ketika menjawat sebagai Menteri di Jabatan Perdana Menteri (Hal Ehwal Agama) pada 2019 yang menggambarkan penyatuan ummah antara UMNO dan PAS sebagai ‘perlumbaan ke neraka.’

Mengulas lanjut, Fadhli yang juga Ahli Parlimen Pasir Mas berkata sekiranya amalan label-melabel itu masih wujud, ia perlu diperbetulkan.

“Agama itu adalah nasihat. Jadi menasihati orang lain supaya tidak terjerumus ke dalam neraka dan tidak melakukan kejahatan, itu intipati agama, bukan melabel kafir dan sebagainya.

“Kalau ada lagi berlaku yang demikian, saya harap supaya perkara ini dapat diperbetulkan, tidak ada lagi label-melabel,” katanya.

Dalam pada itu, beliau turut berkongsi kenyataan Presiden PAS, Tan Sri Abdul Hadi Awang sebelum ini berkait syurga dan neraka di mana jelasnya, hanya ALLAH SWT yang layak untuk menentukan sama ada manusia ke syurga atau neraka, bukannya manusia.

Kata Abdul Hadi lagi, manusia dilarang untuk terus menghukum hanya kerana segelintir daripadanya tidak mengetahui atau jahil terhadap sesuatu perkara sebaliknya kita perlu saling menasihati antara satu sama lain.


BN tak perlu ambil dua ADUN PN sertai Kerajaan Melaka: Mat Hasan

Tidak ada keperluan untuk membawa bersama dua wakil rakyat Perikatan Nasional (PN) dalam pembentukan Kerajaan Melaka, kata Timbalan Pengerusi Barisan Nasional (BN), Datuk Seri Mohamad Hasan.

“Kalau bertanding tidak bersama, takkan bila menang mahu makan bersama,” katanya pada sidang media selepas Sambutan Hari Belia Negara 2021 Peringkat Negeri Sembilan, malam tadi.

Bagaimanapun, Timbalan Presiden UMNO itu berkata wakil rakyat PN boleh dibawa bersama sekiranya BN tidak mempunyai kerusi mencukupi untuk membentuk kerajaan.

“Kalau kita (BN) tidak cukup kerusi betul la… tapi kita sudah berlebih kerusi. Dalam kalangan kita juga sudah berlebih nak lantik Exco, jadi apabila membuat sesuatu, justifikasi mesti ada.

“Bagi saya tidak ada keperluan,” katanya mengulas kemenangan BN pada Pilihan Raya Negeri (PRN) Melaka, Sabtu lalu.

Pada PRN itu, BN menang 21 daripada 28 kerusi Dewan Undangan Negeri (DUN) yang dipertandingkan, lima oleh Pakatan Harapan dan dua dimenangi PN.

Dua calon PN yang menang dalam PRN itu ialah Dr Mohd Aleef Yusof di DUN Sungai Udang dan Dr Mohd Yadzil Yaakub (DUN Bemban).

Terdahulu, Ketua Menteri, Datuk Seri Sulaiman Md Ali, dilaporkan akan berbincang dengan pucuk pimpinan BN, sama ada dua Ahli Dewan Undangan Negeri (ADUN) PN boleh bersama dalam pembentukan kerajaan negeri yang baharu itu, atau sebaliknya.

Beliau berkata, walaupun pentadbiran Kerajaan Persekutuan menjalinkan kerjasama dengan PN, senario PRN Melaka yang menyaksikan BN bertanding secara solo, perlu diambil kira.


Mesyuarat Kabinet esok: Menteri PN tolak cadangan PRU-15 tahun ini

Sekurang-kurangnya 12 menteri yang mewakili Perikatan Nasional (PN) akan menolak cadangan mengadakan Pilihan Raya Umum Ke-15 (PRU-15) tahun ini, yang dijangka dibincangkan pada mesyuarat Kebinet esok (Rabu, 21 September 2022).

Semua menteri berkenaan mewakili Bersatu dan PAS, tidak termasuk beberapa menteri daripada UMNO serta parti lain dari Sabah dan Sarawak, yang sebelum ini dilihat turut tidak bersetuju PRU-15 diadakan tahun ini.

Sebelum ini, Perdana Menteri Datuk Seri Ismail Sabri Yaakob yang menerima tekanan hebat daripada partinya, UMNO, untuk mengadakan PRU-15 tahun ini dilaporkan berkata beliau akan berbincang dengan Kabinet berhubung perkara itu esok.

Mengulas perkara itu hari ini (19 September), Naib Presiden PAS Datuk Idris Ahmad berkata wakil parti itu dalam kerajaan akan mencadangkan agar PRU-15 tidak diadakan tahun ini.

“Tidak perlu adakan PRU-15, lebih-lebih lagi bila (menghampiri) musim banjir.

“Kita sudah tahu akan berlaku banjir dan ia akan menyukarkan pengurusan pilihan raya,” katanya di Kuala Lumpur, hari ini.

PAS juga kata Idris, tidak akan membubarkan Dewan Undangan Negeri (DUN) di Kedah, Kelantan dan Terengganu sehingga sekitar Mac 2023 apabila penggalnya tamat.

Semalam, Ismail Sabri berkata Kabinet mempunyai wakil pelbagai parti termasuk UMNO, Gabungan Parti Sarawak (GPS) dan Bersatu bagi membolehkan hal berkaitan PRU-15 dibincangkan,

Menurutnya memandangkan Rabu ini terdapat Mesyuarat Kabinet sebelum beliau berlepas ke New York, Amerika Syarikat bagi menghadiri Perhimpunan Agung Pertubuhan Bangsa-Bangsa Bersatu, mungkin perbincangan berkaitan perkara itu dengan Kabinet boleh diadakan terlebih dahulu sebelum pertemuan “Top 5” UMNO bagi membincangkan perihal PRU-15.

Mengikut Perkara 40 (1) Perlembagaan Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan itu.

Ismail Sabri berkata beliau masih belum mengadakan pertemuan dengan Top Five UMNO bagi membincangkan hal berkaitan PRU15.

“Dari segi PRU, waktu perhimpunan Barisan Nasional saya ada sebut PRU akan diadakan dalam waktu terdekat… beri masa dan tunggulah sehingga saya jumpa Top Five dan Presiden UMNO,” katanya.

Top Five merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Ismail Sabri.

Sebelum ini, Presiden UMNO Datuk Seri Ahmad Zahid Hamidi yang berdepan 87 pertuduhan jenayah, termasuk rasuah, di Mahkamah Tinggi Kuala Lumpur dan Shah Alam, mendesak Ismail Sabri yang juga Naib Presiden UMNO, mengadakan PRU-15 tahun ini walaupun dalam situasi banjir.

Zahid dilaporkan berkata walaupun PRU-15 diadakan ketika musim banjir, BN sedia berkempen untuk memenangi pilihan raya.

“Kita tahu ada kekangan, akhir tahun ini ada banjir, ada hujan lebat, ada monsun timur laut tetapi kalau Perdana Menteri bubar parlimen, banjir pun kita sanggup redah untuk berkempen. Sewaktu banjir Pemuda Wanita, Puteri, BN turun lebih ramai dari parti lain.

“Sanggup ke turun? Sanggup berkempen masa banjir? Sanggup kempen masa hujan leba? Sanggup kempen masa ribut taufan? Saya nak tengok siapa yang sanggup?” kata Zahid ketika berucap sempena pelancaran jentera Pemuda BN di Stadium Titiwangsa pada 17 September lalu.


Fasa baharu operasi khas tentera Russia di Ukraine bermula

Menteri Luar Russia Sergei Lavrov mengesahkan Moscow sudah memulakan fasa baharu dalam apa yang dipanggil operasi ketenteraan khasnya di Ukraine yang diramalkannya akan menjadi sesuatu penting.

“Satu lagi peringkat operasi ini sedang bermula dan saya pasti ini akan menjadi detik yang sangat penting dalam keseluruhan operasi khas ini,” kata Lavrov dalam temu bual dengan saluran TV India Today.

Kementerian Pertahanan Russia sebelum ini berkata tenteranya melakukan berpuluh-puluh serangan udara di timur Ukraine.

Moscow berkata peluru berpandu berketepatan tinggi mengenai 13 kedudukan Ukraine di Donbas, termasuk bandar utama Slovyansk, dan serangan udara lain telah menghancurkan 60 aset tentera musuh, termasuk di bandar-bandar berhampiran dengan barisan hadapan di timur negara itu.

Tentera Russia juga memusnahkan dua gudang yang menyimpan kepala peledak peluru berpandu taktikal Tochka-U di Chervona Polyana, di wilayah Luhansk, dan di Balakliia di wilayah Kharkiv.

Sebanyak 1,260 sasaran tentera telah terkena roket dan artileri semalam, kata kementerian itu dalam satu kenyataan.

“Sistem pertahanan udara Russia juga menembak jatuh pesawat pejuang MiG-29 Ukraine berhampiran Malynivka di wilayah Donetsk,” tambah kenyataan itu.

Terdahulu pada Selasa, Presiden Ukraine Volodymyr Zelensky berkata Russia telah memulakan “pertempuran Donbas” di timur negara itu pada dan sebahagian besar keseluruhan tentera Russia kini memberi tumpuan kepada melakukan serangan berkenaan.

“Tidak kira berapa ramai tentera Russia yang mereka hantar ke sana, kami akan berjuang. Kami akan mempertahankan diri,” katanya dalam satu ucapan video.

Ketua kakitangan Zelensky, Andriy Yermak menyebutnya “fasa kedua perang” dan memberi jaminan kepada Ukraine bahawa pasukan mereka boleh menahan serangan.

Media Ukraine melaporkan beberapa siri letupan kuat di sepanjang barisan hadapan di wilayah Donetsk, dengan tembakan berlaku di Marinka, Slavyansk dan Kramatorsk.

Pegawai tempatan Ukraine dan media tempatan juga berkata letupan kedengaran di Kharkiv di timur laut Ukraine, Mykolaiv di selatan dan Zaporizhzhia di tenggara.

Donbas menjadi tumpuan kempen Russia untuk menggugat kestabilan Ukraine, bermula pada 2014 apabila Kremlin menggunakan proksi untuk menubuhkan dua republik rakyat pemisah di negara bekas Soviet itu.

Wilayah itu turut menempatkan kebanyakan kekayaan perindustrian Ukraine, termasuk arang batu dan keluli.

Kementerian Pertahanan Russia juga berkata ratusan sasaran tentera Ukraine dimusnahkan dalam serangan semalaman.

Tentera udara Russia juga telah melancarkan serangan terhadap 108 kawasan di mana tentera Ukraine tertumpu dan artileri Russia mengenai 315 sasaran tentera Ukraine. – Agensi


Peguam Guan Eng dakwa kenyataan saksi direka palsu, buat bantahan

Pasukan pembelaan dalam perbicaraan kes rasuah bekas Ketua Menteri Pulau Pinang Lim Guan Eng mengemukakan bantahan terhadap rakaman kenyataan daripada pengasas dan pengerusi eksekutif Ewein Bhd, Ewe Swee Keng, dengan menyifatkan ia sebagai direka palsu.

Swee Keng, 53, yang sepatutnya dipanggil sebagai saksi pendakwaan ke-15 meninggal dunia selepas dikatakan terjatuh dari sebuah unit kondominium mewah di Jalan Kelawei, Pulau Pinang, pada 5 Okt lalu.

Peguam Gobind Singh Deo yang mewakili Guan Eng berkata kenyataan itu tersebut perlu ditolak kerana ia bertarikh 14 Ogos lalu dan dirakam oleh Suruhanjaya Pencegahan Rasuah Malaysia (SPRM) serta tidak mematuhi Seksyen 30 (8) Akta SPRM, lapor Bernama.

Gobind mempersoalkan mengapa bahagian-bahagian tertentu kenyataan itu ditulis tangan dan bahagian lain pula dalam format berkomputer, sementara undang-undang menetapkan bahawa setiap bahagian kenyataan yang direkodkan oleh pegawai SPRM hendaklah dibuat secara bertulis.

“Tiga kenyataan pertama yang direkodkan secara berasingan oleh SPRM daripada Swee Keng tahun lalu seolah-olah membebaskan Guan Eng tetapi kenyataan keempat yang direkodkan tahun ini bagaimanapun seolah-olah melibatkan anak guam saya.

“Satu-satunya implikasi di sini ialah ia (kenyataan kononnya direkodkan oleh SPRM daripada Swee Keng) direka palsu.

“Oleh itu, saya memohon kepada mahkamah untuk tidak membenarkan kesemua empat kenyataan itu diterima sebagai keterangan,” katanya.

Timbalan Pendakwa Raya Wan Shaharuddin Wan Ladin mengemukakan bahawa kenyataan SPRM itu boleh diterima secara sah sebagai bukti kerana pihak pembelaan gagal mencabar bahagian rakaman kenyataan SPRM bahawa mendiang Swee Keng tidak dipaksa untuk memberi kenyataan itu.

“Pihak pembelaan gagal mencabar kenyataan lima muka surat yang direkodkan oleh SPRM bahawa saksi (Swee Keng) tidak dipaksa memberi kenyataan dan bercakap benar kepada SPRM,” katanya.

Selepas mendengar penghujahan oleh kedua-dua pihak, Hakim Azura Alwi menetapkan 13 Dis ini untuk memutuskan perkara itu.

Terdahulu, mahkamah mendengar keterangan saksi pendakwaan ke-16, Foo Jee Hai, 49, yang merupakan pengarah Emicro Services Sdn Bhd, yang berkata dia memperkenalkan Zarul Ahmad Mohd Zulkifli, kontraktor projek terowong dasar laut Pulau Pinang dan projek jalan utama di negeri itu kepada Swee Keng pada 2011.

Guan Eng, 60, berdepan pertuduhan pindaan menggunakan kedudukannya sebagai Ketua Menteri Pulau Pinang untuk menerima rasuah RM3.3 juta sebagai tindakan membantu syarikat milik Zarul Ahmad mendapatkan projek pembinaan bernilai RM6,341,383,702.

Kesalahan itu didakwa dilakukan di Pejabat Ketua Menteri Pulau Pinang di Tingkat 28 Komtar, Georgetown antara Jan 2011 hingga Ogos 2017.

Mengikut pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu sebagai penghargaan mendapatkan projek berhampiran The Garden Hotels, Lingkaran Syed Putra, Mid Valley City, Kuala Lumpur pada Mac 2011.

Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut berkenaan.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.


Hari pertama VTL Malaysia-Singapura kesan satu kes positif

Kementerian Kesihatan Malaysia (KKM) mengesahkan mengesan satu kes positif Covid-19 pada hari pertama Perjalanan Lengkap Vaksin (VTL) antara Malaysia dan Singapura dilaksanakan, pagi tadi.

Menteri Kesihatan Khairy Jamaluddin tindakan cepat dan pantas di pintu masuk Malaysia penting bagi memastikan penularan jangkitan, termasuk daripada risiko varian baharu, Omicron berupaya ditangani sepenuhnya.

“Kita buat semua keputusan bersandarkan sains, justeru, KKM tegas untuk tetap melaksanakan saringan apabila mereka tiba di pintu masuk negara.

“Walaupun mereka yang masuk menerusi VTL dikehendaki membuat saringan 72 jam sebelum hari perjalanan, tetapi ia masih membuka ruang kepada pelbagai kemungkinan,” katanya di Shah Alam, hari ini.

Pada masa sama Khairy berkata semua jenis saringan, termasuk menggunakan kit ujian pantas (RTK) antigen berupaya mengesan kes positif Covid-19 daripada varian Omicron.

“Perkara itu dimaklumkan pakar daripada Institut Penyelidikan Perubatan (IMR), dengan mengambil kira mekanisme fungsi RTK antigen dan Polimerase-Transkripsi Terbalik (RT-PCR).

“emua jenis saringan masih berupaya mengesan Omicron kerana ujian dibuat bersandarkan kehadiran nukleokapsid atau litupan protein yang mengandungi genom virus Covid-19,” katanya,

Justeru, Khairy berkata walaupun Omicron dikatakan mempunyai mutasi 32 spike protein setakat ini ia tidak membawa apa-apa perubahan atau kesan terhadap keberkesanan dan ketepatan ujian saringan.

“Sebarang perincian lanjut berhubung perkara ini akan diketahui dan dimaklumkan kelak, memandangkan Omicron masih menjadi mutasi baharu serta banyak aspek yang kita tidak tahu mengenainya,” katanya.


DAP enggan nyatakan adakah hukuman dikenakan terhadap Ramasamy

DAP – parti komponen kerajaan Pakatan Harapan-Barisan Nasional (PH-BN) – enggan menyatakan bentuk tindakan yang akan diambil terhadap Timbalan Ketua Menteri Pulau Pinang P Ramasamy, yang mengeluarkan komen berkaitan dominasi Melayu dalam perkhidmatan awam.

Ketika diminta mengulas berhubung isu Ramasamy, Setiausaha Agung DAP Anthony Loke berkata pihaknya menghormati desakan parti komponen PH supaya tindakan diambil terhadap Timbalan Pengerusi DAP Pulau Pinang itu.

Tanpa menyatakan apakah bentuk tindakan dan hukuman yang akan dikenakan terhadap pemimpin DAP itu, beliau hanya menjelaskan bahawa parti itu akan menggunakan saluran dalaman dan pendekatan sendiri dalam menangani isu berkenaan.

“Apa sahaja pandangan yang dibuat oleh rakan-rakan (sekutu), saya berterima kasih kepada mereka. Tetapi DAP ada cara kita sendiri dalam menangani isu dalaman kita,” katanya ketika diminta mengulas mengenai kenyataan Ramasamy yang turut menerima kecaman daripada pemimpin Perikatan Nasional (PN) serta kesatuan sekerja.

Ditanya apakah DAP akan mengambil tindakan terhadap Pengerusi DAP Pulau Pinang itu, Loke berkata:

“Kami mempunyai cara kami untuk melakukan sesuatu dalam parti kami. Kami akan menangani sebarang isu menggunakan saluran DAP dan pendekatan kami sendiri,” katanya pada sidang media hari ini, menurut Mkini.

Kelmarin, Ramasamy dalam satu kenyataan semalam, menggesa kerajaan Anwar, melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Susulan itu, Parti Amanah Negara (AMANAH) – parti gabungan bersama DAP dalam Pakatan Harapan (PH) – menyindir Ramasamy yang juga Timbalan Pengerusi DAP Pulau Pinang, kerana cuba menjadi hero kaum India dengan mengeluarkan kenyataan dan mencari publisiti murahan.

Sementara hari ini pula, Naib Presiden Bersatu Datuk Dr Radzi Jidin berkata beliau tidak terkejut dengan kenyataan Ramasamy, kerana itu adalah suara hati DAP yang amat alergik kepada sesuatu yang didominasi oleh orang Melayu.

Kongres Kesatuan Pekerja-Pekerja di Dalam Perkhidmatan Awam Malaysia (CUEPACS) pula menjelaskan bahawa pelantikan kakitangan awam selama ini tidak pernah menetapkan faktor bangsa, kaum, etnik atau negeri tertentu sebagai penentu dalam mengambil atau menaikkan pangkat penjawat awam.

Sementara itu, Loke mengingatkan ahli DAP supaya menyesuaikan diri menjadi kerajaan yang memerintah Malaysia, bukan lagi sebagai parti pembangkang.

“Kita pada hari ini tidak boleh lagi bertindak sebagai sebuah parti pembangkang kerana kita adalah parti kerajaan, parti yang memerintah, bukan saja di peringkat persekutuan, malah kebanyakan negeri. Jadi paradigma kita mesti berubah.

“Kerana peranan parti kerajaan adalah tadbir negara, selesai masalah kepada masalah-masalah yang timbul. Tak cukup lagi hanya untuk menyatakan masalah, bangkitkan masalah,” katanya.


Purata kematian akibat Covid-19 di Indonesia 1,500 kes sehari

Kementerian Kesihatan Republik Indonesia (KKRI) hari ini memaklumkan jumlah kematian yang tinggi akibat Covid-19 di seluruh negara itu sejak tiga minggu terakhir ini, adalah hasil daripada kes terkumpul yang tidak dilaporkan sebelum ini.

Jurucakap Pasukan Petugas Covid-19 KKRI, Dr Siti Nadia Tarmizi memberi contoh jumlah kematian yang dilaporkan pada Selasa membabitkan 2,048 pesakit turut memasukkan kes terkumpul seminggu lalu yang tidak dilaporkan secara harian.

“Pada Selasa lalu, 2,048 kematian yang dilaporkan merupakan hasil tambahan dari kes pada minggu sebelumnya, dan 10.7 peratus daripadanya telah direkodkan sebagai kes yang disahkan lebih daripada 21 hari lalu.

“Terdapat data yang ditemui telah dikumpulkan selama beberapa hari atau seminggu malah ada yang selama beberapa bulan. Oleh itu, data tersebut menjadi kurang tepat untuk digunakan bagi menilai keadaan semasa Covid-19 di Indonesia,” katanya.

Bagaimanapun data kementerian itu kekal merekodkan purata kematian 1,500 kes sehari dalam tempoh tiga minggu lalu.

Sementara itu, KKRI memaklumkan negara itu merekodkan 1,579 kematian dalam tempoh 24 jam, menjadikan kumulatif 112,198 kes.

Jumlah kematian tertinggi yang dilaporkan adalah di Jawa Timur membabitkan 431 pesakit Covid-19, diikuti Jawa Tengah (350), Jawa Barat (120), Kalimantan Timur (64) dan Riau (55).

Sementara itu, 30,625 kes baharu dilaporkan di seluruh negara itu dalam tempoh 24 jam semalam, menjadikan keseluruhannya 3,749,446 kes positif.

Jawa Tengah menjadi penyumbang tertinggi bagi kes aktif iaitu sebanyak 4,980 dan diikuti oleh Jawa Barat (3,174), Jawa Timur (2,885), Jakarta (1,967), Kalimantan Timur (1,843).

Melalui data kementerian, sebanyak 210,815 ujian saringan yang telah dilakukan semalam dan masih menunggu keputusan. – Agensi


DPP dijangkiti Covid-19, kes Lokman Adam ditangguh kepada 17 Ogos

Kes bekas Ahli Majlis Tertinggi UMNO Datuk Lokman Noor Adam dituduh menghina mahkamah yang dijadualkan hari ini ditangguh, kerana Timbalan Pendakwa Raya (DPP) dijangkiti Covid-19 dan menjalani kuarantin.

Ketika kes bermula pagi ini di hadapan Hakim Mahkamah Tinggi Datuk Collin Lawrence Sequerah, DPP Mohd Isa Mohamed memaklumkan rakannya DPP Izalina Abdullah disahkan positif Covid-19 semalam dan perlu dikuarantin selama seminggu.

“Oleh itu saya memohon tarikh lain untuk kehadiran. Beliau menguruskan kes ini sejak mula,” jelasnya.

Peguam Lokman, K. Balaguru menyatakan bahawa beliau merasakan Majlis Peguam harus menghadiri prosiding menghina mahkamah untuk membantu.

Tetapi hakim berkata tidak ada keperluan sedemikian.

“Saya fikir ini adalah kes penghinaan yang mudah di hadapan mahkamah. Sekarang anak guam anda telah membuat tuntutan perbicaraan dengan berkesan, kami perlu melalui usul perbicaraan. Saya tidak fikir Majlis Peguam perlu terlibat dalam perkara ini.”

Balaguru mengesahkan bahawa pihak pembelaan tidak mempunyai sebarang bantahan terhadap permohonan supaya kes penghinaan itu dijadualkan semula.

Mahkamah Tinggi kemudian menetapkan petang 17 Ogos untuk pendengaran prosiding menghina Lokman.

Peguam Singara Velan hari ini turut hadir mewakili Lokman.

Lokman, 49, yang menyifatkan pekerjaannya sebagai “blogger bebas”, hadir di mahkamah hari ini.

Pada 30 Jun lalu, Mahkamah Tinggi mengeluarkan notis kepada Lokman setelah dia didakwa menghina seorang anggota polis di mahkamah dan mempersoalkan undang-undang.

Insiden itu didakwa berlaku selepas anggota polis berkenaan menegurnya kerana menggunakan telefon bimbitnya semasa prosiding yang sedang dijalankan membabitkan perbicaraan kes rasuah Presiden UMNO Datuk Seri Ahmad Zahid Hamidi.

Ini bukan kali pertama Lokman dikenakan prosiding menghina mahkamah.

Pada 15 Julai 2021, Sequerah mendapati Lokman bersalah atas tuduhan menghina bagi tindakan mengugut saksi pendakwaan dalam perbicaraan bekas Presiden UMNO Datuk Seri Najib Razak 2019 berhubung penyelewengan lebih RM2 bilion dana 1Malaysia Development Berhad.

Sequerah telah menjatuhkan hukuman penjara sebulan kepada Lokman berhubung kes penghinaan itu. Lokman telah merayu terhadap hukuman penjara, yang belum selesai di Mahkamah Rayuan.


Thailand buka semula ‘Test & Go’, jangka 300,000 pelawat bulan ini

Thailand menjangka kemasukan ratusan ribu pelancong sebulan setelah menyambung semula program visa tanpa kuarantin – model bagi negara itu yang bergantung kepada pelancongan – mengimbangi pembukaan semula sempadan dengan selamat dan kebangkitan ekonominya.

Bermula hari ini, pelawat dari semua negara boleh memohon kemasukan tanpa kuarantin ke Thailand, dengan membuktikan mereka lengkap divaksinasi.

Kerajaan menjangkakan antara 200,000 dan 300,000 pengembara akan mengambil kesempatan daripada apa yang dipanggil program ‘Test & Go’ pada Februari, dengan jumlahnya dijangka meningkat pada bulan-bulan berikutnya.

Pembukaan semula secara lebih luas – program bebas kuarantin sebelum ini dihadkan kepada pelawat dari kira-kira 60 negara sahaja – adalah sebahagian daripada desakan Perdana Menteri Prayuth Chan-ocha untuk mengamalkan strategi ‘hidup dengan Covid’ bagi menyelamatkan ekonomi negara itu yang dilanda pandemik.

Kira-kira satu perlima daripada keluaran dalam negara kasar (KDNK) Thailand bergantung kepada sektor berkaitan pelancongan, sebelum Covid-19 melanda awal 2020 lalu.

Thailand naik ke tangga 18 dalam senarai daya tahan Covid-19 terbaharu Bloomberg dengan peningkatan dalam vaksinasi dan pengawalan wabak yang didorong oleh Omicron.

Kerajaan Prayuth menjangkakan lima juta pelawat asing tahun ini, dengan kebanyakan ketibaan dijangka dari Eropah dan Amerika Syarikat (AS), dan jumlah itu mungkin mencecah sembilan juta jika pelancong China dan India kembali, menurut jurucakap Thanakorn Wangboonkongchana.

Kemasukan pelancong China – kumpulan pelawat terbesar ke Thailand sebelum Covid-19 tercetus – agak kabur untuk beberapa bulan akan datang, menurut ahli ekonomi Standard Chartered berpangkalan di Bangkok, Tim Leelahaphan.

Namun, pembukaan semula akan membantu Thailand kembali kepada lebihan akaun semasa kira-kira 1.5 peratus daripada KDNK tahun ini, walaupun tahap itu akan berada di bawah purata sebelum wabak itu, katanya dalam satu laporan.

Thailand telah melalui beberapa fasa rancangan sejak dua tahun lalu untuk memulihkan sektor pelancongan, yang menarik 40 juta pelancong asing dan menjana lebih daripada AS$60 bilion pada 2019.

Kira-kira 350,000 pengunjung mengambil kesempatan daripada fasa pertama program Test & Go, sebelum digantung pada akhir Disember untuk menghalang penyebaran varian Omicron.

“Thailand adalah antara destinasi pelancongan utama dunia kerana semua tarikan yang indah dan nilai untuk wang dibelanjakan,” kata Burin Adulwattana, ketua ekonomi di Bangkok Bank.

“Tetapi kerajaan harus cuba menyemai keyakinan dalam kalangan pelancong bahawa dasar itu tidak akan berubah lagi,” katanya. – Agensi


Kes penghantar makanan pukul pelanggan hina Islam, 6 ditahan

Enam individu ditahan pihak polis susulan tular seorang pelanggan yang didakwa menghina agama Islam dipukul sekumpulan lelaki dipercayai penghantar makanan di kawasan Sungai Way, Petaling Jaya.

Menurut Ketua Polis Daerah Petaling Jaya ACP Mohamad Fakhruddin Abdul Hamid, individu yang ditahan ialah lima penghantar makanan dan pelanggan itu yang berumur lingkungan 19 hingga 40 tahun.

Beliau berkata pihaknya menerima laporan daripada penghantar makanan berusia 19 tahun yang tidak berpuas hati dengan seorang pelanggan yang didakwa telah menggunakan nama yang menyentuh sensitiviti agama.

“Pengadu membuat tangkap layar pesanan daripada pelanggan itu dan menularkannya ke aplikasi komunikasi kumpulan penghantar makanan di kawasan tersebut. Keadaan ini menimbulkan kemarahan sekumpulan penghantar makanan lain yang seterusnya pergi ke rumah pelanggan berkenaan.

“Pelanggan yang berumur 29 tahun telah dipukul oleh sekumpulan penghantar makanan tersebut (sehingga mengalami kecederaan) dan kemudian dibawa ke Balai Polis Sungai Way untuk tindakan selanjutnya,” menurutnya dalam kenyataan malam ini.

Mohamad Fakhruddin berkata pihaknya telah menahan keenam-enam individu dan masih mengesan suspek lain yang masih bebas.

Katanya kes disiasat mengikut Seksyen 298 Kanun Keseksaan kerana dengan sengaja menggunakan perkataan yang melukakan perasaan agama seseorang dan Seksyen 147 kanun sama kerana menggunakan kekerasan dalam perhimpunan yang menyalahi undang- undang.

Beliau menasihati masyarakat agar tidak menimbulkan apa-apa isu atau membuat provokasi yang menyentuh sensitiviti mana-mana agama dan bangsa sehingga boleh menggugat ketenteraman awam serta keharmonian masyarakat.

“Sekali lagi masyarakat diingatkan agar tidak mengambil tindakan melangkaui undang-undang dan menyerahkan kepada pihak polis untuk menjalankan siasatan,” katanya.


KJ, Annuar, Noh bakal sertai PAS?

Beberapa bekas pemimpin UMNO yang berpengaruh dalam politik tanah air dan memiliki banyak pengalaman di peringkat negeri dan Pusat, tetapi telah dipecat daripada parti itu, dijangka menyertai PAS tidak lama lagi.

Ketua Pengarah Pilihan Raya PAS, Datuk Seri Muhammad Sanusi Md Nor hari ini (7 Februari 2023) memberi bayangan penyertaan bekas pemimpin UMNO itu ke dalam PAS, namun tidak menamakan mereka.

Beliau lebih awal mengalu-alukan penyertaan mereka ke dalam PAS dan menyifatkannya mampu memberi impak positif, terutama menjelang Pilihan Raya Negeri (PRN) tidak lama lagi.

Menteri Besar Kedah itu beranggapan pemimpin berkenaan yang dipecat daripada parti tersebut merupakan individu hebat termasuk berpengalaman dan berpengaruh.

“Kesan positif (penyertaan bekas pemimpin UMNO) kerana yang dibuang daripada UMNO orang baik-baik, orang yang ada potensi hebat, KJ (Khairy Jamaluddin)?

“Siapa kata tak hebat… Siapa kata Annuar Musa, Noh Omar, Shahidan Kassim, Hishamuddin tidak hebat? Semua ini orang hebat, terkenal di seluruh Malaysia.

“Prestasi KJ, berapa lama beliau jadi menteri, orang hebat, kalau dapat menyertai Perikatan Nasional (PN). Apa dia nak jadi pun Alhamdulillah, terima kasih.

“Saya harap ia menjadi kenyataan, orang baik mai (dipersilakan), orang tidak bagus pergi berhimpun belah sana (Pakatan Harapan),” katanya menurut Utusan.

Beliau berkata demikian pada sidang media selepas Majlis Penyerahan Surat Hak Milik, Lesen Menduduki Sementara, Hak Milik Sambungan dan Cukai Tanah di Pendang, hari ini, sebagai mengulas kenyataan Khairy bahawa beliau menerima tawaran untuk bertanding pada PRN Selangor tanpa menyebut nama parti terlibat.

Sementara itu, mengulas kenyataan Perdana Menteri, Datuk Seri Anwar Ibrahim bahawa sokongan pengundi Melayu kini bertambah, katanya, ia bukan sesuatu yang mengejutkan sejak UMNO bekerjasama dengan gabungan tersebut.

“Dia ambil (sekali) yang (mengundi) UMNO masuk situ (dalam peratusan dinyatakan), sokongan orang Melayu kepada UMNO memang ada, UMNO menang 26 kerusi (Parlimen) campur (parti komponen) BN, empat kerusi, (keseluruhan semua) jadi 30 (kerusi).

“(Anwar) ambil yang itu (sebenarnya), bubuh (masukkan) di situ, jadi banyak (sehingga dapat 31 peratus), (dia buat) macam orang tidak tahu. (Sebenarnya) tidak perlu cakap kami pun dapat sokongan orang Melayu, (sekarang semua boleh) tengok sendiri, (semua) orang tahu,” katanya.

Anwar yang juga Pengerusi PH berkata, berdasarkan data analisis awal kajian yang dilakukan mendapati secara keseluruhan gabungan itu menerima sebanyak 31 peratus undian daripada pengundi Melayu, dan data berkenaan akan dikemas kini dalam tempoh seminggu dua lagi.


Jangan guna aset kerajaan untuk kempen : Sanusi

Menteri Besar, Datuk Seri Muhammad Sanusi Md Nor mengingatkan mana-mana parti termasuk Perikatan Nasional (PN) agar tidak menggunakan aset kerajaan dalam berkempen pada pilihan raya negeri (PRN) tidak lama lagi.

Katanya, semua pihak perlu menggunakan kapasiti dan kekuatan sendiri tanpa perlu menyalahgunakan aset kerajaan sepanjang berkempen.

“Bertanding secara anak jantan, jangan cakap lain buat lain. Jangan guna harta kerajaan untuk kempen, jangan guna dana kerajaan untuk kempen, jangan guna agensi kerajaan untuk kempen dan jangan guna jabatan kerajaan untuk kempen.

“Saya sudah mohon Penasihat Undang-Undang Negeri Kedah menggariskan perkara-perkara yang boleh dilaksanakan sepanjang menjadi kerajaan interim (selepas DUN bubar) dan kita arahkan semua Exco pulangkan kenderaan rasmi pada hari pembubaran kerana mahu sepanjang mereka berkempen tidak guna harta kerajaan.

“Kalau ada lori yang dibeli sebagai harta kerajaan parking dahulu. Selepas itu (kalau menang) dilantik jadi Exco ambillah semula,” katanya lapor Utusan pada sidang media selepas Mesyuarat Exco di Alor Setar, hari ini.

Beliau yang juga Ketua Pengarah Pilihan Raya PN menzahirkan harapan sama agar parti-parti lain yang akan bertanding pada PRN tersebut memastikan prinsip demokrasi benar-benar diamalkan.

Muhammad Sanusi berkata beliau akan mengadap Sultan Kedah, Sultan Sallehuddin Sultan Badlishah Ahad ini untuk memohon perkenan membubarkan DUN Kedah.

“Saya akan umum tarikh (bubar) selepas Tuanku perkenan. Ada orang umum sebelum Tuanku perkenan, tak boleh begitu. Cuma saya cadang kita mengadap 25 Jun untuk nak cadang tarikh bubar (28 Jun), kalau Tuanku perkenan saya akan umumkan,” katanya.

Beliau turut mendedahkan ada penyandang yang menyatakan hasrat untuk tidak bertanding pada PRN kali ini.

“Ada penyandang menyatakan hasrat tidak mahu bertanding lagi termasuk calon-calon dalam kalangan Ahli Dewan Undangan Negeri (ADUN) daripada PAS kerana orang PAS ini tawaduk, tak boleh tawar diri.

“Jadi kalau tidak dipilih tidak datang beban. Ada juga calon-calon Bersatu yang sudah menjadi ahli Parlimen pun kata tak mahu bertanding DUN agar dapat memberi laluan kepada orang lain,” katanya.


Kos PRN Melaka dan Johor guna wang rakyat RM141 juta

Dua Pilihan Raya Negeri (PRN) Melaka dan Johor yang sudah dilaksanakan membabitkan kos perbelanjaan berjumlah RM141 juta.

Dua PRN tersebut yang berlaku ekoran pembubaran oleh kerajaan dipimpin UMNO-Barisan Nasional (BN) menelan belanja yang besar menggunakan wang rakyat, ia meliputi kos proses perolehan, pembelian dan sewaan peralatan pilihan raya, kenderaan, pembangunan sistem maklumat dan teknologi, logistik, elaun petugas serta keperluan lain, menurut laporan Bernama.

Menurut Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin, ia juga meliputi perbelanjaan berkaitan seperti peralatan mengikut garis panduan pencegahan Covid-19.

“Kos bagi melaksanakan PRN Melaka Ke-15 ialah sebanyak RM45 juta, manakala PRN Johor pula RM96 juta,” katanya ketika menggulung perbahasan Rang Undang-Undang (RUU) Perbekalan Tambahan (2021) 2022 di Dewan Rakyat, hari ini.

Sementara itu, Mas Ermieyati berkata, Suruhanjaya Pilihan Raya (SPR) telah melantik 273 peserta sebagai ‘Associate Trainer’ Akademi Pilihan Raya (AAT), setakat ini.

Katanya, ia bagi melayakkan mereka berperanan sebagai penceramah dan jurulatih yang menyampaikan maklumat mengenai proses pilihan raya di negara ini.

Beliau berkata, mereka akan memberi pendidikan berhubung perkara itu kepada pelajar sekolah serta golongan belia di institusi pendidikan seluruh negara.

“Saya juga hendak menyentuh berkenaan memberi pendidikan kepada pengundi, terutama golongan belia. SPR melalui Akademi Pilihan Raya (APR) menjalinkan kerjasama strategik dengan beberapa kementerian untuk melaksanakan program pendidikan pengundi bertujuan memberi kefahaman mengenai proses pilihan raya di Malaysia.

“Ia termasuk mempersiapkan golongan belia agar menjadi warganegara yang bertanggungjawab dengan membabitkan diri dalam pilihan raya,” katanya.


Tun M kayuh gerek di Putrajaya

Bekas Perdana Menteri Tun Dr Mahathir Mohamad semakin kelihatan ceria dan bersemangat untuk terus sihat, apabila melakukan senaman untuk memulihkan kesihatannya yang terjejas sejak awal tahun ini.

Menerusi perkongsian di laman Facebook rasmi beliau hari ini, Dr Mahathir bersukan dengan cara mengayuh basikal, setelah sebelum ini beliau berjalan kaki di sekitar Tasik Putrajaya.

Kata Dr Mahathir:

“Di Tasik Putrajaya pagi tadi, kayuh semula setelah beberapa bulan tak dapat kayuh gerek. Gerek ni perkataan Kedah untuk basikal. Saya tengok ramai yang amal gaya hidup sihat, alhamdulillah dan tahniah.

“Saya pilih Tasik Putrajaya, tapi tak ramai yang tahu lanskap tasik ini sebenarnya diinspirasi daripada Lake Como di Italy, dengan perumahan di sekitarnya mengindahkan suasana.”

Dr Mahathir menggunakan basikal dua kayuhan dengan Ketua Pegawai Eksekutif Human Voyage Datuk Abdul Malik Mydin, duduk di depan.

Bekas Perdana Menteri Malaysia dua kali itu dimasukkan ke Institut Jantung Negara (IJN) pada 7 Januari lalu bagi menjalani prosedur perubatan elektif sehari selepas itu dan dibenarkan keluar pada 13 Januari 2022.

Bagaimanapun, 22 Januari lalu beliau sekali lagi dimasukkan ke IJN dengan laporan awal mengatakan keadaannya membimbangkan.

Beliau sebelum ini dirawat di Unit Rawatan Koronari IJN, kini ceria dan bersemangat untuk kembali pulih sepenuhnya.

Sebelum ini, beliau menyifatkan apa yang dialaminya ketika dimasukkan ke IJN baru-baru ini, adalah serangan penyakit yang paling teruk baginya.

Sehinggakan katanya, beliau sudah tidak berharap akan pulih semula seperti sedia kala.

Namun katanya, hasil doa orang ramai serta rawatan yang diberikan pakar dari IJN, beliau kini sudah semakin pulih walaupun tidak sepenuhnya.


8,436 pesakit sembuh, 134 kematian dalam 24 jam

Seramai 134 pesakit Covid-19, termasuk 15 bukan warganegara, dilaporkan meninggal dunia dalam tempoh 24 jam sehingga 12 tengah hari tadi.

Angka itu menjadikan keseluruhan kematian sejak pandemik Covid-19 melanda negara awal tahun lalu kepada 7,574 kes, kata Ketua Pengarah Kesihatan Tan Sri Dr Noor Hisham Abdullah.

Semalam, negara mencatat rekod kematian tertinggi harian akibat Covid-19 sebanyak 199 kes. Manakala angka kedua tertinggi direkodkan pada 18 Julai lalu membabitkan 153 kematian.

Beliau berkata, dalam tempoh sama juga negara merekodkan kes sembuh tertinggi setakat ini membabitkan 8,436 pesakit menjadikan kumulatif kes sembuh kepada 815,293.

“Masih terdapat 142,051 kes aktif di seluruh negara dengan 938 pesakit dirawat di unit rawatan rapi dan 459 kes yang memberlukan bantuan alat pernafasan,” katanya dalam kenyataan hari ini.

Terdahulu beliau memaklumkan 13,034 jangkitan baharu dilaporkan dengan 13 kes adalah daripada pesakit Kategori 5 iaitu kritikal dan memerlukan bantuan alat pernafasan dan 72 kes Kategori 4 yang mengalami radang paru-paru dan memerlukan bantuan oksigen.

Sebanyak 124 kes lagi iaitu Kategori 3 (radang paru-paru); Kategori 2 bergejala ringan (5,646 kes); dan Kategori 1 tidak bergejala (7,179 kes.

“Ini adalah berdasarkan keadaan klinikal mereka semasa baharu didiagnosa COVID-19. Ada di antara mereka kekal di kategori yang sama sepanjang tempoh jangkitan, namun ada juga yang berubah status kesihatan mereka sama ada bertambah baik ke kategori lebih rendah atau merosot ke kategori lebih tinggi.

“Secara keseluruhannya, hanya 1.6 peratus kes yang dilaporkan pada hari ini berada pada kategori 3 hingga 5 dan 98.4 peratus kes berada pada kategori 1 dan 2, iaitu pada mula didiagnosa,” katanya.

Pada masa sama Dr Noor Hisham berkata 32 lagi kluster baharu turut dikesan dalam tempoh itu menjadikan keseluruhannya 3,361 kluster dengan 2,415 telah ditamatkan.

Katanya daripada 32 kluster baharu itu, 21 kluster membabitkan jangkitan di tempat kerja, komuniti (tujuh), dan masing-masing dua kluster institusi pendidikan swasta serta kumpulan berisiko tinggi.

Empat kluster di tempat kerja masing-masing direkodkan di Selangor dan Kuala Lumpur; masing-masing tiga di Pulau Pinang; masing-masing dua di Melaka dan Pahang; dan satu kes masing-masing di Kedah, Sarawak dan Sabah.

Johor juga merekodkan tiga kluster komuniti dengan semuanya di Johor Bahru dan Kulai; serta masing-masing satu kes di Kelantan, Sabah, Sarawak dan Terengganu.

Selangor dan Kuala Lumpur turut mencatatkan masing-masing satu kluster institusi pendidikan swasta, manakala kluster kumpulan berisiko tinggi direkodkan di Kedah dan Kuala Lumpur.

Mengenai kadar kebolehjangkitan, Dr Noor Hisham berkata, berdasarkan data terkini pada 21 Julai 2021, nilai RT Malaysia adalah sebanyak 1.09, dengan yang tertinggi adalah di Terengganu membabitkan nilai RT 1.31.

Negeri-negeri lain yang mencatatkan RT melebihi 1.0 adalah, Kedah (nilai RT 1.25), Sabah (nilai RT 1.21), Pulau Pinang (nilai RT 1.21), Johor (nilai RT 1.20), Pahang (nilai RT 1.19), Wilayah Persekutuan Putrajaya (nilai RT 1.18), Kelantan (nilai RT 1.18), Selangor (nilai RT 1.15), Perak (nilai RT 1.12), Negeri Sembilan (nilai RT 1.10), Melaka (nilai RT 1.10), dan Wilayah Persekutuan Kuala Lumpur (nilai RT 1.07).

Data 22 Julai 2021